text:
PROMÉ MINISTER GILMAR PISAS TA SKUCHA PREOKUPASHON DI SIUDADANONAN KU A ASERKÁ OMBUDSNAN.
PROMÉ MINISTER GILMAR PISAS TA SKUCHA PREOKUPASHON DI
SIUDADANONAN KU A ASERKÁ OMBUDSNAN.
Willemstad – Promé Minister Gilmar Pisas huntu ku representantenan di Tim di Krisis a reuní ku Ombudsman, sr. Keursly Concincion i konsehero resientemente.
Den e reunion aki Ombudsman a duna informashon riba preokupashonnan di siudadanonan ku a ekspresá nan mes serka Ombudsman relashoná ku e medidanan vigente den kuadro di e kombatimentu di e pandemia di COVID-19.
Ombudsman na su turno komo defensor di pueblo ta aserká Gobièrnu pa por risibí e informashonnan nesesario, pa asina e por informá e personanan ku a ekspresá sierto preokupashon riba henter e asuntu aki.
Den e kuadro aki Promé Minister a indiká ku Gobièrnu tei pa sigui traha i garantisá ku e komunidat aki den su totalidat ta keda protehé mas mihó posibel.
Basa riba esaki ta tuma medidanan balansá teniendo kuenta ku diferente faktor i interes.


c: text/html

text:
Pronóstiko di tempu pa Kòrsou i bisindario bálido te djarason mainta 06:00 o.l, 25 di sèptèmber 2019.
Pronóstiko
Pronóstiko di tempu pa Kòrsou i bisindario bálido te djarason mainta 06:00 o.l, 25 di sèptèmber 2019.
Kompilá: djamars 24 di sèptèmber 2019, 05:00 o.l. (09:00 UTC).
Tempu: Parsialmente nubla sin awaseru di kantidat signifikante. Anochi tin chèns pa un awaseru ku posibel welek i bos.
Temperatura máksimo lo alkansá 33 ºC, i temperatura mínimo di 24 ºC.
Solo ta sali 06:25 i ta baha 18:31 o.l.
Bientu: Di diferente direkshon i suak te moderá; forsa 2 pa 3 (7 pa 19 km/ora, 4 pa 10 nudo). Prinsipalmente den áwaseru, ráfaga te basta fuerte; forsa 4 te 5 (20 te 39 km/ora, 11 te 21 nudo). Den anochi, temporalmente mas kalmu.
Situashon general: Depreshon Tropikal Karen a bira un tormenta tropikal atrobe i ta move nort e parti nort-oriental di Laman Karibe . No opstante ku e siklon tropikal aki awor ta na un distansia basta alehá di nos isla, esaki ainda ta sigui afektá e fluho di bientu i wer den nos área. Bientu lo keda un poko suak i lo trese airu seku for di kontinente, esaki lo limitá desaroyo di awaseru. Mas aleu dor di e ménos bientu e sintimentu di kalor lo kontinuá durante di dia. Tambe awenochi áreanan di awaseru por desaroyá riba Venezuela kual por bin afektá nos, e áreanan aki por tin bos ku welek.
Kondishon di laman: Ketu te trankil ku altura di ola serka di 0.5 meter (2 pia).
Sistemanan signifikante di wer tropikal: Depreshon tropikal Karen, awor un Tormenta Tropikal situá riba Laman Karibe oriental, ta sigui move poko poko den direkshon nort, aserkando e region di Puerto Rico i islanan bírgen estadounidense. Tormenta Tropikal Jerry ta sigui sin muchu kambio riba laman habrí di Atlántiko. Tormenta Tropikal Lorenzo situá riba e sekshon ekstremo ost di Atlántiko Tropikal ta sigui krese den forsa, miéntras e ta sigui move di ost pa wèst. Ningun di e sistemanan tropikal aki ta un menasá direkto pa Kòrsou.
Fenómeno spesial: Ningun.
Perspektiva te djaweps mainta: Shelu lo ta tiki te hopi nublá i un bes mas tin posibilidat pa áwaseru ku bos i welek den anochi durante anochi.
Meteorólogo: Figueroa

robotstxt: allowed

filter: keep


text: Pa medio di e carta aki mi kier introduci mi mes na e miembro Nan di Simar. Mi nomber ta Dwight Mata. Mi ta miembro di Simar pa e ultimo 15 aña. Pero mi a lanta de Simar, como mucha yiu di miembro mi a participa na actividad nan organiza pa e famia di Simar tempo di e edificio anterior. Un tempo después mi a traha como bartender pa Simar basta aña y asina a conoce hopi miembro. Den mi projecto nan na IPA mi a opta pa haci trabou nan pa Simar, den temporada cu mi a juda organisa fiesta di celebracion pa dia di maestro. Despues cu mi a termina mi estudio mi a culminas traha na Colegio Arubano camina mi ta ainda, mi ta maestro di PV, na momento mi a culminas traha mi dianan di bartender a termina, algo cu mi no kier a laga bai en principio, pero mi a compronde e pensamento cu como miembro mi tambe mester forma partí di e invitado nan y cu a busca otro persona pa sigui cu e trabou di bar. Den mi aña nan como maestro nobo mi a dedica mas na siña hace mi trabou riba bon nivel, aunke mi tawata un di e prome nan di acudi na yamado di Simar pa bai welga. Un tempo despues mi a forma partí di esnan cu a baha un bestuur pa motivo di desconfiansa. Despues di esaki mi a tene distancia di Simar pa basta tempo. Awor mi ta postula mi mes pa puesto di comisario, cu deseo pa por tuma e cartera social pa mi duna mi aporte pa juda hiba Simar bek na un Simar cu colega nan ta bai su actividad nan cu gusto y asina ora nos ta hunto atrobe nos por traha uni pa bienestar di nos miembro y enseñanza en general.


text:
Beisbol
Kòrsou kampeon divishon Senior League den serie del Caribe
Kòrsou kampeon divishon Senior League den serie del Caribe ora ku e laga Puerto Rico den tereno den bòm di 11 inning!
Liga Pariba ta enfrentá e fuerte selekshon di Puerto Rico den e serie di Caribe divishon Senior League i ta titulá kampion ora ku nan laga Puerto Rico den tereno ku skore di 7-6 den di 11 inning!
Un final ku a konosé hopi emoshon i ku a bin kue un rumbo sorpresivo den bòm di 7 inning ora ku Korsou a bini bek for di un défisit di 4 kareda pa empatá e wega na 5-5-.
Promé ku esei Puerto Rico a bai ariba 2-0 ya den habrida di promé inning. Korsou a logra na nota 1 kareda pa kòrtá bentaha, pero mester a mira kon Puerto Rico a manda 2 mas kas pa amplia hasi wega 4-1. Mas lat Puerto Rico a manda 1 mas pa amplia distansia, hasiendo wega 5-1.
Wega tabata parse di ta riba ijs kaba ku e skore 5-1 na fabor di Puerto Rico ku 1 out. Faltando sinembargo 1 out pa keda eliminá, Liga pariba ta logra nan pone 2 koredó den sirkulashon, pa purba forsa kos, pa bini un tripel ku ta manda 2 kas.
E batido riba su higra a bai tersera ku e left fielder ku e bala den su man, práktikamente riba e liña ku ta marka e final di e área di shòrt stòp. Pa un motibu ineksplikabel e left fielder a tene e bala i no bai tersera mesora. ora ku e la bai tersera, e bala a yega promé kue koredó. E tersera base a blòkia e base i den e akshon di buska e tag, e koredó basta korpulento a dal den e tersera base i e bala a kai. E tersera base a lora abou di doló i banki di ámbos selekshon a bira bashí. A dura un ratu pa re-establese òrdu riba fèlt promé ku Rode Kruis por a atendé. Na final a lapi e tersera base Borinque i but’é bek riba pia, a shake hands i wega a sigui ku e skore di 5-4 ku dos out. I Korsou a logra pull thru pa manda e kareda kas pa empatá e wega i forsa e extra inning.
E extra inning a kana na manera no apto pa kurason suak. Puerto Rico a bai ariba 6-5. Kòrsou ta empatá. Puerto Rico t menasa, pero keda kòrtiku na 4 okashon. Korsou meskos. den bòm di 11 inning, Kòrsou ta buta koredó den sirkulashon i ta sigui e hit di oro ku ta manda kareda number 7 kas, pa Korsou laga Puerto Rico den tereno ku skore di 7-6.
Korsou ta kampeonisa den Serie del Caribe i ta sigui p’e mundial Senior League bou di bandera di William sport!


text:
Confisca 4 ton di cocaina riba lama net pafo di Caribe
ORANJESTAD (AAN): Autoridadnan di Spaña a caba di divulga e siman aki, un accion grandi cu nan a haci riba lama hunto cu e.o. Marina y Forza Aereo di Portugal, y tambe autoridad di cuatro otro pais, pa asina intercepta un cargamento di 4 ton di cocaina cu tabata abordo di un Barco di Pisca Venezolano. Na final di cuenta, un total di 20 persona a keda deteni.
E accion aki no a socede na Spaña, sino mas bien den Lama Caribe! Pero a haya sa si cu e droga tabatin Galicia (Spaña) como destino.
E pesquero Venezolano aki tabata usa un sistema di speedboat tipo GoFast pa transporta y busca droga den area di isla di Martinique y tambe cerca di Suriname.
E organizacion Udyco di Cuerpo Policial di Vigo, cu ta un ciudad na parti noordwest di Spaña, tabata lidera e operacion policial aki cu tabata desaroyando pa 4 luna caba, y nan a yame ‘Caso Fantauxía’. Nan tabata usa inteligencia pa asina sigui e proceso di comienzo ora cu e Pesquero aki tabata prepara pa sali for di Venezuela, y con e tabata move na forma scondi den Caribe pa pasa na varios isla y ‘recoge’ carga di droga, pa na final e sali rumbo cu e 4.000 kg di cocaina aki pa cruza Oceano Atlantico y yega cune na costa di Spaña.
Tabatin 20 hende deteni, entre nan 3 persona cu ta cabezante di grupo di narcotraficante na Venezuela y cu ta doño di e droga.
Den e accion aki a participa tambe e Grupo Greco (special pa crimen organiza) di Galicia, hunto cu demas Polis di Spaña, tambe Marina y Forza Aereo Portugues, Polis Hudicial Portugues, y Ehercito di Francia. E operacion a dura varios luna y ainda e investigacion ta habri.
E lugar unda dia 17 di Januari nan a intercepta e pesquero “Caribe Azul’ tabata den area entre Martinique y Suriname, pa ta exacto como 800 km noordwest di Suriname.
E pesquero aki ‘Caribe Azul’ a sali di e pier El Duque na Cumana (estado Sucre) dia 13 di November 2020 y na Januari el a move for di e zona normal di piscamento. Despues el a topa riba lama cu e barco Arcangel cu a bin di Puerto La Cruz. Nan a pasa droga over pa e pesquero usando speedboat tipo GoFast cu nan ta lastrando patras di e pesquero. Despues e pesquero Caribe Azul a keda warda den awanan internacional sperando riba yegada di un otro barco pa recoge e droga, pero esaki nunca a yega.
Finalmente ta un Barco di Guera Frances a yega y a subi abordo di e pesquero. Tur tripulante a keda deteni, incluyendo uno di nan cu na 2015 a wordo condena den Corte na Miami di a colabora cu un narcotraficante Colombiano.
A sali na cla cu for di Juni 2020 caba inteligencia tabata sigui e paso di e grupo aki, cu tin un hefe narcotraficante scondi na Cataluña cu ta organiza transporte di cocaina via lama, y pa trece esaki pa Europa.
Asina a bin haya sa con e ta planea e transporte nobo aki usando un pesquero Venezolano pa cruza Oceano Atlantico. Pesey a busca yudanza hudicial di seis pais pa yuda den e investigacion.
E oficialnan Frances cu a subi abordo, a bin haya 177 paki di droga. E peso final ta di 4.248 kilo di cocaina. Un di e detenidonan ya tin antecedente criminal na Spaña, ora na 2008 nan a detene cu un transporte di 2.8 ton di cocaina.
Ademas di esaki, e operacion aki a descubri cu Speedboatnan tipo GoFast no ta wordo usa djis pa transporta droga pa drop na un pais, sino cu esaki ta wordo usa pa yega rumbo na un Boto di Pisca riba lama grandi pa asina transferi e droga. Y ta haci esaki den zonanan cu ta hopi aleha unda realmente Guardacostanan den Caribe no ta operando.
E potretnan aki pa cortesia di Polis Nacional di Spaña ta mustra momento cu nan a caba di confisca e pesquero, y tambe por mira e droga riba dek di e barco di Marina Frances.
https://diario.aw/categories/noticia/policial/a-descubri-sistema-nobo-cu-gofast-cu-droga-ta-haci-delivery-na-barconan-riba-lama-grandi#sigProId9eff726739


text:
E siman aki Afpakteam a detene dos persona na Aeropuerto Internacional Reina Beatrix, kendenan tabata viahando di Merca pa Suriname. E viaheronan, un homber y un muher, a keda sin cumpli cu nan deber di meld cu nan tabata viahando cu mas cu 100.000 Dollar.
Nan a wordo voorgeleid awe, caminda Ministerio Publico a haci nan un proposicion pa un boet di en total 20.000 Dollar, pa motibo cu nan a keda sin meld cu nan tabatin e suma cu nan. E sospechosonan a bay de acuerdo cu e boet. Esey kier meen cu e caso penal contra nan a wordo kita y cu nan lo no wordo persigui mas.
E suma aki lo bay directamente pa Fondo di Combati Criminalidad. Placa di e fondo ta wordo usa pa combati criminalidad. Afpakteam di Aruba kier aporta visiblemente na esaki.
Afpakteam ta un cooperacion entre Ministerio Publico, Cuerpo Policial di Aruba, Aduana, Fiot (Fiscale inlichtingen- en opsporingsteam) di Departamento di Impuesto, FIOD (Fiscale Inlichtingen- en Opsporingsdienst), Marechaussee, Kustwacht, Meldpunt (Meldpunt Ongebruikelijke Transacties) y RST. Afpakteam ta combati criminalidad financiero-economico. Pa acerca Afpakteam cu tipsnan tocante labamento di placa via afpakteam@kparuba.com of via tiplijn 11141.


text: KRALENDIJK – Suidadano Arthur Sealy den un komunikado pa prensa ta papia tokante informashon ku resientenemente e komishon di COVID-19 di Konseho Insular a haña, relashoná ku Coronavírùs i e bakuna. “Un delegashon di RIVM a bishitá Bonaire i pa medio di señor Sprenger, a duna informashon tokante Covid -19 na komishon di Konseho Insular riba djabièrnè, 29 di yanüari, atardi. Mirando e dia, orario i idioma mi pregunta ta; e informashonnan a alkansá e pueblo? Un otro pregunta. Ta bai prosesá e informashonnan pa pone pueblo na altura kiko ta bai pasa? E liña kòrá ta, ku ta kuminsá bakuná 15 di febrüari, pues aki dos siman i promé ku temporada di orkan ku ta kuminsá na yüni, 85% di e poblashon mester ta bakuná inkluso tur ku tabatin covid-19. Ta importante pa pueblo ta na altura pa medio di un kampaña di informashon. A bini dilanti ku tin skarsedat di bakuna i ku ta na momentu ku a bakuná 2 biaha por kuminsá suavisá e medidanan. Ta nifiká ku mester sigui; laba man ku habon, tene distansia di un meter sinkuenta, no aglomerá i ounke tapaboka no ta obligatorio ta rekomendabel pa us’é. Kòrda ku no ta obligatorio pa tuma bakuna. Gobièrnu pa medio di un ofisina ta reklutá trahadó pa yuda den bakunashon, tin un enkuesta tambe ta tuma lugá pa haña un bista kon pueblo ta pensa. Si ta solamente 20% a tèst i e kantidat di persona kontagiá ta bou por reina e pensamentu ku Bonaire ta o.k i ku mester suavisá e medidanan i habri porta. Esaki no ta kuadra ku realidat. Un sugerensia mi tin. Buska algun influencier i víktima di Covid pa medio di mensahe na medionan di komunikashon i media sosial, influensiá pueblo pa bai tuma bakuna. Laga nos ta konsiente ku ta nos mester aportá pa Bonaire subi e kaminda den un direkshon nobo ku hende salú i motivá. Ekonomia i e bida sosial ta haña forma nobo ora pueblo ta protehé i tin un resistensia haltu. Ban mustra mundu, nos tin union (Tumba di Bòy Dap)”, Arthur Sealy a bisa.


text:
Ex-Prome Minister Nelson Oduber:
Awe 13 di juli ta recorda cu 30 aña pasa mi a firma pa kita e fecha di Independencia 1996 for di den Statuut”
Despues cu nos pueblo a lucha desde decadanan 40 pa Separacion di Antias, unda hasta 2147 Arubiano a firma pa esaki, tabata porfin na maart 1983 nos a bin logra na e Conferencia di Mesa Rondo na Den Haag, Hulanda cu entrante 1 di januari 1986 den fase transitorio nos lo por a sali for di e constelacion Antiano di desigualdad di e 12-8. Tambe cu 1 di januari 1996 nos lo mester bira independiente den un Man Comunidad Sui Generis, esta den Man Comunidad cu Hulanda. Hulanda a pone cu e 10 añanan di e fase transitorio lo bin cu un cooperacion estrecho cu e gobierno di Antias di 5 y cu nos lo paga un promedio di mas cu 10 miyon florin pa aña den un fondo di solidaridad pa e islanan mas chikito. Hulanda den e 33 conclusionnan di Mesa Rondo di maart 1983 a priminti nos garantisando pa por bira independiente na 1996. Logicamente e defensa, relacionnan di exterior, Corte Comun di Casacion na Hulanda, cooperacion cu otro riba varios otro tereno di educacion, salubridad publico etc.
Coalicion di 4 partido politico (1986)
Lamentablemente partido MEP a perde su mayoria den e eleccion yama adelanta dia 22 di november 1985, unda MEP a perde nada menos cu 5 asiento como danki pa a realisa e anhelo di e Arubianonan apesar cu Betico Croes mes tabata haya mas voto individual cu tur politico. A ser forma dia 20 di december 1985 un gobierno di coalicion di nada menos 4 partido politico, unda e partidonan cu a forma e Bestuurscollege di e tempo ey pa goberna na entrada di Status Aparte
1 jan. 1986 no a ni invita MEP pa papia corda pa goberna den un coalicion. Aki tambe 31 di december 1985 e ola di persecucion politico hamas bisto den politica a cuminsa, unda ni Betico Croes ni Nel Oduber y hopi otro no a scapa.
Dia 1 di januari 1986 nos como pais Aruba a inicia cu un gobierno di coalicion di 4 partido unda no tabatin e decencia pa invita esunnan cu tabata Coordinador pa prepara Status Aparte pa por a presencia e momento historico aki. Como comparacion, dia Corsou a drenta su Status Aparte dia 10 di oktober 2010 mi tabata invitado di nan gobierno pa presencia e momento historico ey y cu mi a bay cu mi señora hunto cu Glenson y Angie.
1986-1988: No a haci nada riba tereno estatal
E gobierno cu a sinta dia 1 di januari 1986 – fuera di persecucion politico na un forma hamas bisto - no a haci nada nada na ehecuta e contenido di e resultado di e 33 puntonan di conclusion di e Conferencia di Mesa Rondo di maart 1983. Danki Dios y nos pueblo - despues cu mi a bira lider di MEP de facto na fin di 1985 y oficialmente dia 8 maart 1987 - nos a bin gana landslide e eleccion di 6 di januari 1989 unda pa falta di apenas 24 voto nos lo a saca 11 asiento cu ta e mayoria absoluto. Ora nos a drenta na 1989 - fuera di e problemanan gigantesco di e garantianan cu Mafia Italiano y local – nos mester a cuminsa ehecuta e resultadonan di e Conferencia di Mesa Rondo. Nos a ripara cu tabata imposibel pa fia placa den exterior pa cualkier proyecto sin cu inversionistanan tabata pidi, mescos cu e proyectonan pa e 3 hotelnan na 1986-1989, garantia di gobierno pa e prestamonan.
1989: Buscando e claridad necesario
Nos a bisa mirando e mal experencianan di pasado nos gobierno no ta duna ningun garantia mas.
Mi ta corda con Hulanda mes a participa na nos cu nan lo no inverti mas den defensa ni den e kazerne na Savaneta. Nan Pensioenfonds a nenga di fia FCCA placa y e Haponesnan envolvi den e proyecto di Hyatt kier a hala atras si no bin claridad kico ta bay para na 1996.
Mi a bay cerca mi miho consehero cu ta awe den feliz memoria Apolonio (Poy) Werleman y mi a contele e situacion aki y nos a conclui cu mester bay exigi Hulanda pa nan traha ariba e garantianan cu nan a priminti nos pa por bira independiente na 1996. Mi a bay discuti esaki cu nos Parlamento 1989-1990, unda unanimamente nan a duna mi e mandato pa bay negocia cu Hulanda y pa bay busca e claridad necesario.
Hulanda no a cumpli cu e Garantianan di RTC
Mi a bay Hulanda na mei 1989 hunto cu mi colega ministro awe den feliz memoria Guillermo Trinidad, un bon consehero, y na Hulanda nos Ministro Plenipotenciario ing. Roland Lacle dfm, un bon amigo, a compaña nos pa reuni cu lider di tur fraccion den Parlamento Hulandes pa lobby cerca nan cu Hulanda mester cumpli cu e promesa di duna nos e garantianan necesario pa por bira independiente.
Nos a bay negocia cu Prome Minister Ruud Lubbers dfm y e minister encarga cu nos asuntonan, mr. Ernst Hirsch Ballin. Gobierno Hulandes no kier a duna nos e garantianan manera priminti na RTC maart 1983 y hasta a bisa cu e 33 puntonan di conclusion di RTC ta “los verbonden met elkaar”. Cu otro palabra, ta independiente nos mester bira na 1996 sin garantia. E ora mi a bisa nan cu sin e garantianan priminti nos lo no bira independiente na 1996 y mester schrap e fecha pa duna nos mas tempo. No tabata un proceso y discusion facil pa yega na un acuerdo cu gobierno Hulandes y pa yega na un protocol cu ta kita e fecha di independencia for di den Statuut. No lubida cu Hulanda a ancra den Statuut e tempo ey cu e “rechtsorde” Status Aparte, ta caba na 1996 y 1 di januari 1996 nos ta for di Reino Hulandes.
Firmamento pa saca e fecha di Independencia
Despues di hopi lobbymento y discusion mi a logra den nomber di nos gobierno pa firma dia 13 di juli 1990 cu Gobierno Hulandes cu pa trece claridad, seguridad y trankilidad, ta saca e fecha 1996 for di den Statuut y Aruba ta regla/palabra cu Hulanda cu nos ta mantene si e derecho di autodeterminacion, cu nos por bira un dia independiente – contrario manera Surnam – pero aki lo mester tene un referendum cu mester haya un mayoria di pueblo y alabes mester di un sosten di 2/3 parti di Parlamento. Independencia mester bay na un forma responsabel, organisa y ordena. No por haci wega cu algo serio asina. E tempo ey AVP a core declara cu nos no a logra nada na Hulanda. Aki na Aruba mes tabatin un grupo den MEP cu no tabata di acuerdo. Como lider e tempo ey mi a organisa un Congreso na Bushiri Hotel pa splica e protocol y busca sosten. E tempo ey Glenbert y Junior Croes, yiunan di nos estadista Betico Croes, a bin duna nan sosten na e acuerdo cu al final a ser aproba pa nos lidernan di bario.
E acuerdo di 13 di juli 1990 a trece cune cu nos por a termina construccion di Hyatt Hotel, e reapertura di e refineria, nos por a haya placa pa FCCA. Alabes Hulanda a inverti masha hopi placa den Marinierskazerne, hasta a construi casnan na Bushiri, Buena Vista, Parkietenbos pa e mariniernan.
Brede draagvlak den Parlamento
Ora Tweede Kamer mester a vota pa e ley pa cambia e Statuut pa saca e fecha di Independencia a bin problema entre Gobierno Lubbers y un par di e miembronan. Hirsch Ballin a yama mi na telefoon bisando mi cu Tweede Kamer kier pone condicionnan pa por vota pa saca e fecha di Independencia 1996 for di den Statuut y cu nan kier pa nos tin un “brede draagvlak” den Parlamento. E tempo ey na 1993 nos tabatin un mayoria minimo den un coalicion di 9-1-1 cu ta net 11 asiento. Lubbers y Hirsch Ballin a pidi mi pa ami como Minister President di Aruba y mr. Henny Eman, lider di AVP den oposicion na oktober 1993 bin Hulanda pa discuti.
P’ami sacamento di e fecha di 1996 for di den Statuut tabata mas importante cu nos interes politico y partidario. Na Hulanda ami cu Henny Eman a firma un protocol cu a habri e porta pa Tweede Kamer por a vota pa cambia Statuut sacando e fecha di 1996 pero lagando si nos cu e derecho manera poni den e cambio di Statuut cu dia nos kier bira Independiente, ta djis tene un Referendum y haya sosten di 2/3 parti den Parlamento.
Otro logro grandi riba tereno estatal
P’ami - fuera di tabata e diputado encarga cu tur preparacion pa awe nos tin nos himno, bandera, ortografia, referendum, coordinador pa prepara nos Status Aparte - laga saca e fecha di independencia for di den Statuut ta un di e logronan mas grandi riba tereno di structura estatal cu mester ser skirbi como legacy, pa nos historia no ser bruha cu cosnan cu no ta refleha e realidad politico.
Awe cu nos ta recorda 30 aña di e momento historico aki, mi kier a gradici mi señora Glenda, mi 3 yiunan Glenson, Dangui y Nelson Jr,, partido MEP cu tabata e vehiculo, tur cu a vota pa mi den tur tempo, votadornan cu su directivanan, lidernan di bario, militancia, partidonan PPA y ADN cu tabata cu mi desde 1989 pa 1994 den coalicion, danki na boso tur cu a yuda pa scapa Aruba di bira independiente na 1996. Esaki ta algo grandi y historico cu un balor mucho mas aya y cu lo mester ser recorda. Tabata un honor cu boso sosten pa por a dirigi MEP 25 aña largo y por a conserva y proteha nos Status Aparte cu desde entrada di CAFT na 2015 a keda na filingrana.


text:
Bo ta bai muda komo empresa, bo tin un direktor nobo, un number di telefon nobo òf bo ke agregá un nòmber komersial? E eskohonan ta ilimitá pero e resultado ta mesunkos: obligatoriamente mester notifiká registro komersial di tur kambio. Bo mester avisá esaki dentro di 7 dia despues ku e kambio a bini na vigor.
E notifikashon di e kambionan mester sosodé riba e formularionan di Kámara destiná pa esaki. E formularionan aki ta un obligashon di lei i mester entregá e originalnan ku un òf mas firma bou di nan.
Bo ke kambia adrès di bo mes (adrès kaminda bo ta biba) òf di bo empresa? Sòru pa bo bini ku un prueba di e adrès ku bo ta kanselá (por ehèmpel: un papel di banko, un resúmen di registro sivil, un kontrato di hür òf di kompra ets.).


text:
ORANJESTAD- Departamento di Labor y Investigacion (DAO) kier recorda su clientenan riba nan servicio adapta en conexion cu algun caso positivo pa COVID19 den DAO. Nos ta brindando servicio solamente den forma digital pa e e siman venidero pa asina por salvaguardia salud y seguridad di nos empleadonan y nos clientenan.
DAO ta sigui brinda servicio di e siguiente forma.
- Entrega di personeelsregisters ta sigui conforme procedura normal via
- Tur arbeidslijst mester wordo manda digital riba dao.arbeidsinspectie@gmail.com hunto cu e documentonan relevante. Reaccion riba esaki lo wordo manda den forma digital bek.
- Pa informacion riba uitzendvergunning por manda email via daouitzend@gmail.com
- Pa preguntanan huridico, afspraak pa werkboek y tur otro pregunta, por manda un email riba directiearbeid@gmail.com.
- Departamento di Conflicto y Retiro lo ta accesibel pa informacion of intermediacion via dao.arbeidsgeschillen@gmail.com, como tambe riba e siguiente numbernan di celular cu a wordo poni disponibel durante e periodo aki: 5938024 – 5937544 – 5938316 – 5938549 – 5936934. E orario cu ta brinda e servicio telefonico pa conflicto lo ta di 8:00 pa 12:00 p.m. y di 1:00 pa 4:00 p.m.
Nos ta pidi disculpa pa cualkier inconveniencia cu esaki por trece cune.
Bishita nos website www.daoaruba.com of nos pagina di facebook Directie Arbeid en Onderzoek pa keda informa tambe di nos servicionan adapta y update riba esaki.


text:
Den un wega cu a cuminsa den awacero na Stadion Trinidad, Nacional a dal duro tempran y a sorprende RCA for di pitaso inicial caba. RCA no tabata prepara pa e “blitz” aki di e Norteronan.
Net prome cu minuut 2 di wega caba Emerson Leocadio ta haya un apertura y ta drenta area penal di RCA pa habri marcador pa Nacional, un banjo di awa frieuw pa e oncena di Solito. Un bentaha di 1-0 tempran pa Nacional ta mane oro, e Dragonnan sa con pa hunga nan wega cu un bentaha tempran, un ekipo cu ta semper bon prepara y ta hopi experimenta.
Nacional a sigui domina te cu minuut 10, unda cu alfin RCA a desifra con pa sali di nan mesun teritorio, y a hasta tira dilanti buscando e gol di empate. RCA ta press halto buscando na intercepta e bala y sorprende dilanti. Ronald Gomez di RCA ta haya bon yegada pero bala ta wordo salba pa e portero di Nacional Adrian Donayre. Na minuut 15 nos ta mira cu Jean Luc Bergen y Howell Brokken ta combina bon den medio campo di RCA pa recupera bala y distribui dilanti pa traha chens di gol, pero pa con largo nan lo por hunga e wega efectivo aki. Mas yegada di RCA cu tiro di skina y tiro liber y mas salbacion di e portero di Nacional, tambe cu bastante intercepcion nan efectivo den area penal, RCA ta sigui insisti y ta hasta domina e wega te na e punto aki, ta Doanyre, e portero di Nacional, t’esun cu tabat den nan caminda.
Pa minuut 21 ainda RCA tabata dominante, Nacional mas bien no por sali di nan banda, pero nan tabata defendiendo bon den combinacion cu e bon trabou di Donayre bou di e tres palonan.
Futbol ta stranjo toch tin biaha, net ora cu RCA tabata dominando y ta serca di empata e partido, ta Nacional ta haya un gran chens den contra-golpi na minuut 23 y Charles De La Cruz yegando na rand di area penal di RCA ta los un tiro descumunal y ta banja e portero di RCA pa hasi e wega 2-0 pa e oncena di Alto Vista, un otro banjo di awa frieuw pa e Tricolornan.
Awo, despues di e gol pa amplia bentaha, ta Nacional a cuminsa domina atrobe, pero mas bien den yegadanan di calidad, un ekipo cu si sa probecha, un ekipo cu ta “maximise” nan chens nan, asina bon cu nan a hera amplia bentaha mas ainda na minuut 28. For di minuut 30 RCA ta cuminsa reacciona atrobe, cu berguensa deportivo como nan catalyst y ta cuminsa wanta e bala mas, dominando den posesion. Toch e realidad di Futbol ta cu bo por tin posesion di bala, pero esey no kiermeen cu bo ta dominando e wega, hopi posesion cu poco yegada di peliger realmente no ta traduci den victoria, ta chens nan di gol mester haya pa anota y gana wega.
Esey tabata e storia di RCA for di e punto aki den e wega. E oncena di Solito ta purba hopi cos bon pero cu tabata duna fruta te cu tres quarto di cancha, nan tin un “breakdown” for di medio campo ofensivo te cu e dlantero nan, no tabatin fluides den nan wega den e aspecto ey, dus, nan a opta pa cuminsa tira di distancia debi na e ineptitud pa penetra den area penal di Nacional y crea chens di gol. Asina tambe halftime a bay aden.
Nacional a cuminsa e di dos tempo tirando duro den atake atrobe, creando chens di peliger di biaha, nan yegadan ta simple y efectivo, ta con nan por t’asina precies? Pero nan ta.
Na minuut 48, RCA ta cuminsa reacciona atrobe y tin un “toma y dame” andando. RCA ta traha duro, core hopi, pero ainda e no tabata suficiente, cu poco chens di peliger, y ora nan haya e chens nan di peliger n’ey, Donayre tabat’ey cu su man nan sigur den porteria di Nacional.
E dragonnan tabata tin mas yegada di peliger cu menos posesion di bala, mi punto exacto.
E wega di defende bon y hunga e contra-golpi ta un specialidad di Nacional, e ta algo hopi bistoso y efectivo ora cu bo sa hung’e.
Mas e tempo core mas e efectividad di RCA ta baha tambe, hopi coremento ta hopi desgaste fisico, ta Nacional ta realmente dominando e wega y e resultado. Asina e wega ta sigui, RCA no tabata mustra di por remonta e resultado aki, mas nan sali en busca di e gol, mas peligroso Nacional bira cu mas bon yegadanan. E wega ta yega den tempo di descuento sin cambio alguno, den e minuutnan adicional wega duro ta causa cu Referee De Leca mester a saka carchinan pa ambos ekipo incluyendo un carchi cora pa Clarissa di Nacional debi na dos carchi geel acumula, un wega bon gefluit si.
Nacional a gana, nan a domina, e anotacion no ta refleha esey claramente, tampoco e posesion di bala, ta efectividad ta conta akinan, y haya resultado. Nacional 2 RCA 0, Nacional ta provisionalmente lider riba e tabla di Division Honor cu 10 punto, RCA ta keda cu 5 punto den di cuarto lugar te cu awo. Nos “Man Of the Match” ta Adrian Donayre, portero di Nacional.


text:
ORANJESTAD – Diahuebs mainta, den presencia di notario Yarzagaray, Garage Centraal Aruba a haci e sorteo di e UTV cu a ser anuncia como premio entre esnan cu a cumpra un auto nobo na e dealer aki den e luna di Juni
E ganador a resulta den persona di Jairzinho Croes, cual a ser contacta poco despues di finaliza e live casting cu a ser transmiti live via facebook conhuntamente cu 24ora.com, y lo pasa busca e UTV diabierna awor.
Mas ainda, Garage Centraal Aruba a anuncia cu e promocion aki lo ser ripiti cu un otro UTV pa luna di Juli. Esaki kiermeen cu entre esnan cu completa e compra di un auto na Garage Centraal den luna di Juli lo ser rifa un UTV nobo. Tur esnan cu busca un auto nobo Hyundai, Isuzu of Volkswagen durante e luna lo cualifica pa drenta den e sorteo pa e luna di Juni, cual lo tuma lugar den e prome 5 dianan di augustus.
E promocion aki, según Rodney Kock, Marketing Manager di Garage Centraal Aruba, ta agrega ainda mas beneficionnan pa esnan cu dicidi di busca un auto nobo den e temporada aki. Recientemente a ser introduci na mercado un model nobo di Hyundai, e Verna sedan, pa un prijs atractivo, y esaki ta un di e variacion amplio di autonan tanto Hyundai, Isuzu como Volkswagen, disponibel na Garage Centraal Aruba, tur cu respaldo di servicio solido.
E invitacion ta keda pa un y tur pasa bishita Garage Centraal Aruba su showroom, check un di e autonan nobo disponibel, y keda pendiente pa e resultado di e sorteo, unda lo por bira e ganador di un UTV nobo.


text:
WILLEMSTAD – Djarason dia 12 di mart lo tin un debate den Tweede kamer na Hulanda pa aseptá e ‘lei di Bosman’. Si e lei aki pasa esaki lo tin konsekuensha grandi pa Arubano i yu di Kòrsou i di Sint Maarten ku ke bai biba Hulanda.
E idea tras di e lei di inisiativa ku e parlamentario André Bosman (VVD) ta proponé ta pa tene hóben sin perspektiva ku ke bin biba Hulanda i ku ta bini di e paisnan karibense den Reino hulandes, esta Kòrsou, Sint Maarten i Aruba, afó.
Básikamente e lei di Bosman ta bisa ku si un Arubano òf un yu di Kòrsou òf di Sint Maarten ke bai biba na Hulanda pa mas ku seis luna e mester kumpli ku un di e kuater siguiente kondishonnan: e mester tin trabou òf un propio empresa na Hulanda, sufiente moda pa su propio mantenshon, sigui un edukashon rekonosé na Hulanda i e mester forma parti di un famia di un hulandes oropeo.
Bosman: “Si nos wak e antianonan ku bini aki sin por kumpli ku e kondishonnan menshoná, despues di tempu nos ta bin topa nan bèk riba e listanan di kriminal i di hende ku a keda sin kaba skol. Ya kaba nos tin 20 pa 30 aña ta lucha ku e problema aki. Mi no ke sigui traha trabou di pia di palu. Ya Hulanda tin su mannan yen pa yuda esnan ku a kai den problema kaba.”
Resistensia
Tin hopi resistensia kontra e lei, no solamente na e islanan konserní sino tambe bou di antiano bibá na Hulanda. E organisashon OcaN a apelá na tur antiano na Hulanda pa bini e reunion di Tweede Kamer. Presidente di OcaN Glenn Helberg: “Mi ke tende kiko e parlamentarionan hulandes tin di bisa tokante e proposishon aki, pasobra trahamentu di un areglo di establesementu ta forma parti di e akuerdo di gobernashon. Mi ke tende kon esaki ta posibel miéntras ku tur sorto di eksperto ta bisa ku e proposishon di lei aki ta kontra di direktivanan internashonal.”
Helberg ta referí entre otro na e komishon independiente Meijers, ku a bisa den un anotashon na Tweede Kamer ku e lei di Bosman ta bai kontra sinku tratado internashonal i dos direktiva di Union Oropeo. “E areglo proponé tokante establesementu i sakamentu di hulandes di desendensia antiano ta bai kontra di e debernan di tratado i derecho primario di Union. Niun otro miembro di Union Oropeo ku ántes tabatin kolonia pafó di Oropa, no konosé un partimentu asina di nan propio siudadanonan”, segun komishon Meijers.
Despues di e debate den Tweede Kamer, inisiadó Bosman lo prosesá tur informashon, pregunta i remarke ku tabatin i adaptá e proposishon di lei di un manera ku e por haña un mayoria den Tweede Kamer ku ta pro e proposishon. Si despues di vota atrobe e proposishon haña mayoria e ta pasa pa Eerste Kamer i si nan tambe aprobá e lei ta un echo. Si votonan kontra di e lei ta den mayoria por lo pronto nada lo no kambia.
Outor Rita van der Heul


text:
Oranjestad – E aña aki, Rotaract Club of Aruba hunto cu ‘The Graduation Project’ (TGP) tabata bek na Colegio Arubano pa motiva y inspira studiantenan di Havo 5 y VWO 6 cu tipnan valioso cu nan por hasi uzo di dje den nan examenjaar como den transcurso di nan estudio.
Motivacion y inspiracion di studiantenan den nos comunidad durante e ultimo lunanan escolar, mirando e desaroyo di e pandemia, ta hopi abao. Pero, The Graduation Project tey pa recorda nos studiantenan cu nan no ta nan so. P’esey, recientemente a tuma lugar e ‘Map Your Future’ workshop pa studiantenan di Havo 5 y VWO 6 di Colegio Arubano cu dos invitado special, Johnny Boekhoudt – Psicologo na Centro Ortopedagogico y Thaïs Franken – Docente na Universidad di Aruba.
Durante e sesion interactivo aki, e invitadonan special a percura pa informa e studiantenan di kico tur ta nan posibilidadnan una bes nan gradua Colegio, pero tambe por a scucha di studiantenan cu nan a sintinan motiva y inspira pa sigui danki na e storianan y experencianan personal di cada un invitado special como tambe miembronan di e comision di TGP. Asina a toca e topiconan di tur e estudionan disponibel na nivel academico y practico di entre otro sector Creativo (Creative Industries); A discuti riba e tema di e balor agrega di un estudio academico local y internacional, y tambe filosofia riba e importancia di haci bo pasion bo profesion. Naturalmente, e futuro graduadonan aki a tuma e momento pa lansa nan preguntanan y preocupacionnan pa cu e siguiente etapa crucial den nan bida.
Rotaract Club of Aruba hunto cu TGP kier a gradici e comision organisatorio bou di liderazgo di Sr. Bjorn Vrolijk y Daneshka Rodriguez pa e tremendo trabou y dedicacion pa cu nos hobennan, nos invitadonan special Johnny Boekhoudt y Thaïs Franken pa nan tempo y aprecio pa e proyecto aki, y tambe Colegio Arubano y e futuro graduadonan pa nan interes y atencion – pa haci e anochi aki un exito rotundo.
No a resta nos nada otro cu desea cada un di e studiantenan aki hopi exito e siguiente simannan aki. Nos sa cu boso por!
Por sigui e trabounan cu Rotaract ta haci via Facebook: Rotaract Club of Aruba of via Instagram: @rotaractaruba. Pa mas informacion di nos club por bishita www.rotaractaruba.com


text:
Hopi siudadano a bishitá e oranan di konsulta ku Nationale ombudsman i Kinderombudsman tabatin na Boneiru. Durante kuater ora di konsulta e tim a haña sigur 80 pregunta i keho pa trata.
E kehonan i señalnan ku e tim di Nationale ombudsman a risibí tabata trata tokante diferente organisashon gubernamental. Ta trata di (entre otro) Entidat Públiko Boneiru, Zorg en Jeugd Caribisch Nederland (ZJCN), Koninklijke Marechaussee (KMar) i Kuerpo Polisial (Korps Politie Caribisch Nederland (KPCN)). E kehonan ta relashoná entre otro ku tratamentu dor di i komunikashon di outoridatnan gubernamental. Por ehèmpel ku nan no ta kontestá ora hasi petishon òf pidi informashon serka nan. Tambe diferente siudadano a indiká ku nan ta den un situashon finansiero penibel anto p’esei kasi nan no ta logra lora hinter luna.
Kinderombudsman a haña mayoria di keho i pregunta tokante enseñansa. Totante akseso na enseñansa, esnan ku ta na kas, echo ku no tin un lugá adekuá i e kombinashon kompliká di kuido (pa hóben i salú) i enseñansa. Banda di esei e tim a haña pregunta tokante kuido hubenil.
Na e momentu akí e timnan di Nationale ombudsman i Kinderombudsman ta tratando tur keho i señal ku a drenta. Anto kaminda ta nesesario nan ta aserká e instanshanan gubernamental konserniente. Di e manera ei por trata e keho korektamente.
Ora di konsulta na Saba i Statia
Ta hasi tur loke ta posibel pa organisá oranan di konsulta na Saba i Statia e aña akí tambe. Asina detaye manera fecha, ora i lokashon ta konosí, lo anunsiá esaki na nationaleombudsman.nl/caribisch-nederland i dekinderombudsman.nl.


text:
ORANJESTAD – Lider di oposicion Evelyn Wever-Croes diasabra ultimo a reuni cu Minister Plasterk, y sr. Van Zwol tocante e situacion financiero delicado di Aruba y e papel cuestionable cu gobierno di Aruba a y ta hunga den esaki. Na final di e reunion sra. Wever-Croes a duna e siguiente declaracion.
“Mi no tin e libertad pa divulga e detayes di nos reunion ainda, sin embargo mi por bisa cu mi a hiba e mensahe cu pueblo di Aruba a pidimi hiba: Pueblo di Aruba no merese e castigo aki, pasobra no ta e pueblo a malgasta e placa. Mike Eman y su ministernan a gasta e placa, pues laga nan bai paga p’e. Mi a splica cu den e visión di MEP tin alternativa pa e medidanan di Mike Eman. MEP ta kere den re-apertura di e refineria, pasobra esaki ta trese cresemento di economía y crea cupo di empleo na nivelnan mas halto tambe. MEP ta kere den restructura finanzas, cuminsando di baha e cantidad di minister di 9 pa 7 y baha cantidad di coordinadornan, y mes momento re structura e sistema di belasting, pasobra e rebaho di BBO di 3% pa 1.5% cu Mike Eman a introdusi na 2010, tabata e decision mas devastador pa henter nos isla. MEP ta kere tambe den re-introdusi ‘checks and balances’ y investiga tur e actonan di corucpion di e gobierno aki. Tur esakinan ta ALTERNATIVA y no MEDIDA.
Tambe mi a comparti cu Minister Plasterk mi opinion tocante e rumbo cu e tratamento di puesupuesto ta bayendo, despues di apenas e prome dia, cu a mustra caba unda AVP kier hiba e reunion. Pasobra tanto e Minister di Husticia como e Lider di Fraccion di AVP, en bes di debati con pa hasi Aruba mas sigur dentro di e fondonan limita cu tin disponible, a cuminsa tira cu lodo y hasi redashi. Mi a conta Minister Plasterk cu Arthur Dowers kiermeen cu ta sr. Plasterk a bis’e cu ami a pidi Partij van de Arbeid pa bin cu CFT, y e comentario aki naturalmente no a cai den mucho bon tera cerca sr. Plasterk. Te ainda ningun hende por kere cu net minister Dowers, di cual tur hende a pensa cu e ta un hende serio, ta esun cu a bin cu e redashi ey. Y si minister Dowers mes ta bin cu un comportacion asina, ta kiko ta resta di e demas ministernan cu normalmente caba ta comporta nan mes na forma bochornoso den Parlamento? Bisando esaki mi kier ilustra cu AVP no tin ningun intencion pa bin cu cambionan den e presupuesto pa por cumpli cu e exigencianan cu Mike Eman aparentemente lo a acepta di Hulanda.
Pero cualquier cu ta e palabracionnan entre Mike Eman y Hulanda, nos sa cu ningun lo funciona tanten cu Mike Eman ta na mando, pasobra ta mescos cu carga awa hiba lama.
Mike Eman, segun cierto medio di comunicacion, lo a firma un Koninklijk Accoord cu Hulanda, y awor mester duna cuenta na pueblo ta kiko ela firma y cuanto autonomia e mester a entrega atrobe debi na su mal maneho. Palabra ta awor na Mike Eman”, lider di MEP Evelyn Wever-Croes a duna di conoce.


text: Diahuebs atardi a despues di cu e auto a bolter na Macuarima y mientras e 2 muchanan herida tabata ser atendi pa ambulans polis a logra di haya e chauffeur y co-responsable di e actonan di destruccion na un cas un rato prome na Macuarima na un adres poco mas pabao di unda e auto a bolter. Polis a logra di detene e sospechoso y a solicita vehiculo di transporte pa hiba e sospechoso aki pa warda di polis na Santa Cruz. Varios palabra menazante a ser dirigi den direccion di e polis ora a bin busk’e cu e vehiculo di transporte pa detenidonan.


text:
Dialuna awo mester cuminsa entrega formulario di scol segun “schedule di entrega”
ORANJESTAD- Manera ta conoci den luna di october tur persona entre 3 te cu 24 aña cu ta den bijstand y cu ta bay scol regular durante dia, tin e posibilidad di haya un ayudo financiero extra. E ayudo financiero extra ta wordo paga un biaha so y ta consisti di dos parti:
‘Schooluitkering’ (Subsidio Escolar).
‘Ouderlijke Bijdrage (Contribucion di Mayor).
Entrega di formulario di scol segun “schedule di entrega”
Despues di a busca e “formulario di scol” na e scol concerni, e mayor mester trece e formulario yena hunto cu e carnet di bijstand na oficina di Departamento di Asunto Social Oranjestad, segun e “schedule di entrega” cu a haya hunto cu e formulario di scol, cuminsando otro siman dialuna 21 di september 2020 te cu diabierna 25 di september 2020, entre 8:00 am te cu 11:30 am y di 1:30 pm te cu 4:00 pm.
Tene bon na cuenta
Tene bon na cuenta cu si no entrega e formulario di scol segun e schedule cu a ricibi, esaki lo trece e siguiente consecuencianan:
E bijstand lo baha.
E bijstand di luna di october 2020 lo wordo blokia.
No lo ricibi e ‘toelage’ mensual di AWG 250,- pa yiu(nan) entre 3 cu 24 aña cu ta bay scol, te ora presenta cu e formulario di scol y ora e wordo adapta, e ta sosode sin forsa retroactivo.
Si bo trece e formulario di scol despues di dia 25 di september 2020, tene na cuenta cu bo ta perde e derecho di e ayudo financiero extra di ‘Schooluitkering’ y Ouderlijke bijdrage pa e aña escolar 2020/2021.
Despues di haci e ahustacion necesario, bo lo haya solamente e ‘toelage’ di AWG 250,- mensual.
Si acaso tin un miembro di famia cu no ta bayendo scol y ta riba 18 aña, e lo mester cuminsa cumpli cu DPL, pesey nos ta pidi tur miembro di famia cu ta bay scol pa busca, yena y entrega e formulario di scol 2020-2021. Tambe si tin un miembro di famia cu ta den bijstand, cu ta riba 24 aña y cu ta bay un scol regular durante dia, mester busca y entrega e formulario di scol prome cu diabierna 25 di september 2020.
Final
Departamento di Asunto Social ta pidi pa tene bon cuenta cu e rekisitonan, cumpli cu esakinan segun e “schedule di entrega” y no warda te e ultimo dia esta diabierna 25 di september pa trece e “formulario di scol”. Di e forma aki bo ta evita cualkier situacion menos agradabel den luna di october 2020.
Si tin pregunta of ta desea di sa mas informacion por tuma contacto cu Departamento di Asunto Social su seccion di bijstand na telefon 528-1110 of ‘like’ nos pagina di Facebook “Departamento di Asunto Social” y keda bon informa.


text:
Ley di Ombudsman a keda aproba unanimamente.
Sigur awe tabata un dia hopi importante den sala di Parlamento. Un culminacion di añanan di trabou di diferente ex miembro y miembronan actual di Parlamento pa loke ta trata e Landsverordening Ombudsman.
Ami sigur ta contento di ta forma parti y por a aporta na e Bijzondere Commissie Ombudsman cu awe a presenta e iniciativa di ley aki cu a keda aproba.
Actualmente Aruba ta e unico pais den Reino cu no tin un Ombudsman.
Un Ombudsman ta un defensor di pueblo. Un institucion cu lo brinda proteccion na pueblo y nos muchanan. Un caminda cu un ciudadano por acudi ora cu e ta sinti su mes prehudica of cu su derechonan no ta keda respeta door di Gobierno, instancianan semi-gubernamental y otronan cu lo cay bou di e ley aki.
Ombudsman of e Defensor di Pueblo ta un institucion independiente y imparcial. E Defensor di pueblo mester evalua kehonan encuanto diferente aspecto di e aparato gubernamental y semi-gubernamental. E mester defende e interes di e ciudadano y supervisa e calidad di e servicionan publico den un pais. Cu otro palabra E Defensor di Pueblo lo yuda comunidad investigando nan keho y of denuncia. Alabes E Defensor di Pueblo ta pa yuda e aparato gubernamental pa mehora nan proceso y proceduranan basa riba e resultado di su investigacionnan y informacion adkeri.
Pesey mes E Defensor di Pueblo lo mester tin un enfoke proactivo pa ta den contacto cu publico en general y trata tur keho of denuncia cu e ricibi cu atencion cuidadoso y cu respet.
Haci E Defensor di pueblo un realidad ta un di e metanan proponi den e acuerdo di gobernación di Gabinete Wever-Croes mirando cu e ta fortifica nos estado di derecho y ta aporta na bon gobernacion.
Mirando cu e fondonan necesario tambe a keda aloca den presupuesto 2020 di Minister President, Sra. Evelyn Wever-Croes, pronto Aruba tambe lo tin su Defensor di Pueblo. Sigur un logro grandi pa nos pais.


text:
Tanki Leendert – Diasabra atardi algo pasa di 5:30 polis y ambulance ta wordo manda cu urgencia na Tanki Leendert.
Sitio exacto, mas pabou di Glenn’s Take Away.
Informacion a drenta cu auto lo a dal un mucha y sigui bay, pues un caso di hit and run. Na yegada nan topa un hoben drumi mita ariba acera y su pianan ariba caminda.
Loke en realidad a pasa
Ambulance tambe cu tawata na e sitio mes ora a cuminsa prepara pa sali cune direccion hospitaal.
Di loke e hoben por a papia, pero cu dificultad tawata cu un Nissan Sentra color cora, cu 3 homber den dje a dal e.
Segun nan por a compronde, e auto a bin strit ariba dje y dal pa despues sigui bay direccion west manera nada un pasa.
Esaki a pasa panort di caminda y e hoben por a logra cana algun meter y cay ariba acera.
Loke autoridad sa di e Nissan Sentra color cora
Chauffeur di e Nissan ta un hende homber color cla, esta cuero blanco y a bay direccion Ponton.
E victima esta e hoben herida, a bisa cu basta dificultad na un amigo cu a yega esaki ” Pa malo nan a dal mi “.
Instancianan manera recherche, departamento di trafico y tambe departamento tecnico di polis tur tawata na e sitio pa asina haci nan investigacion y trata na compila mas datos posibel.
Ambulance a bay cu e hoben hospitaal, cu a haya basta golpi na cara y cabes.


text:
Tempu Tempu
Materialnan Edukativo
E material di enseñansa akí ta konsistí di:
Tres buki delegá pa alumno, titulá Tempu Tempu (Van Tijd tot Tijd).
Kada tomo ta kontené ocho kapítulo. Den kada un di e tres tomonan tin un kapítulo tokante hende, dos kapítulo tokante nos fishinan bieu, un kapítulo ku ta trata ekskurshon i posibilidatnan pa monta un ekshibishon, un kapítulo riba ambiente/átlas, unu riba tempu liber i un kapítulo pa tèst konosementu i evaluashon di e tèst; tin tres manual ku ta pertenesé na e bukinan di alumno, den kua a dediká hopi atenshon tambe na informashon di fondo; un kaha di lès, ku ta réplika di un baúl estilo bieu, trahá di palu, ku ántes tabatin den hopi kas.


text:
Con hopi abo conoce nos dushi Papiamento?
Mescos cu tur idioma, Papiamento tambe tin palabra cu no ta hopi uza mas of cu e generacionnan actual a lubida completamente. Hopi biaha un palabra ta bay for di moda, pasobra e obheto cu e ta referi na dje no ta wordo uza mas of a bin otroobheto na su luga.Un ehempel ta e palabra ‘washi’ cual ta referi na un tabla pa frega paña pa saca sushi. Nos no ta uza e palabra ‘washi’ mas pasobra nos no ta uza e obheto aki awendia mas, cual a wordo reemplasa pa mashin di laba paña. Sinembargo, ta bon pa nos sa cu e palabra ey ta existi y nos por uz’e, por ehempel den storia.
“Nos lenga ta un mangashina yen di tesoro valioso. Semper tin algo pa descubri, semper tin algo mas cu bo lo por siña for di dje.”
Den e tercer edicion di Palabranan Straño na Papiamento, Rocco a bolbe acerca diferente ciudadano cu e reto pa wak si nan sa e nificacion di algun palabranan di antes.Awendia no ta straño pa scucha un persona papia Papiamento cu yen Hulandes of Ingles den dje, sin cu esaki ta realmente necesario. Linguisticamente esaki ta wordo reconoci manera ‘code switching’ y ‘code mixing’.
Segun investigadora Dr. Joyce Pereira, e hecho cu Papiamento pa casi 200 aña no tabata den enseñansa, a pone cu nos hendenan a bira menos creativo den nan idioma. “Enbes di crea palabranan nobo pa engrandece nos vocabulario, ta accepta palabranan di otro idiomanan sin pensa.”
E desaroyo y conocemento di bo idioma materno ta algo sigur hopi esencial den un comunidad. Tin hopi posibilidad pa sigui na desaroya bo idioma y conoce mas di su historia na un nivel comprensivo pa tur hende por medio di diferente buki y diccionario.
Palabranan cu a wordo explora den e episodio aki ta entre otro:
Punchero [Bo lo por tin un Punchero pa presta mi?]
Definicion: Un weya grandi.
Sirbishi [Mi ta invita bo pa bay sirbishi di Diadomingo]
Definicion: Un servicio di misa.
Bo ta keda invita pa keda pendiente cu eAmigo pa mas contenido creativo y
educacional, cu e meta pa sigui inspira y stimula desaroyo, progreso y conservacion di tur locual ta nos historia, cultura, y hopi mas riba nos canalnan interactivo di eAmigo Stream!


text:
DEN HAAG – Nationale Ombudsman ta hasi un yamada urgente na parlamentario pa por fin trata e pobresa i desigualdat den e munisipionan karibense. “Basta ku e ko’í kènsnan aki”, segun Reinier van Zutphen den Tweede Kamer.”
Djárason awó Tweede Kamer atrobe ta papia tokante e pobresa grandi na Boneiru, Sint Eustatius i Saba. Despues di dies aña komo munisipio karibense, ainda ta trata nan desigualmente: E kompensashonnan finansiero ei di ningun manera no ta sufisiente pa biba di dje. Polítika di Den Haag te awor no a subi e kompensashonnan finansiero, pasobra e polítikonan tin miedu ku asina e preisnan na e isla ta subi mas. E meta tabata semper: wak kon por baha e gastunan di kuminda, awa i koriente.
Ombudsman ta apelá na e miembronan di Kamer pa awor ‘stòp ku ko’í kèns i sòru pa mésora hende haña sufisiente sèn pa biba di dje. “Hopi hende mester biba di ònderstant, pero esaki ta 40 pa 50 porshento numa di e mínimo di eksistensia.”
Den Haag ta mantené e desigualdat na Boneiru, Saba i Sint Eustatius
Ombudsman ta mustra kon grandi e desigualdat ta pa e hendenan den e tres munisipionan karibense di Hulanda. Den e parti oropeo di Hulanda hende ku pèrdè nan trabou por kai bèk riba un kompensashon di desempleo. Habitante di Boneiru, Saba i Sint Eustatius ainda no tin e derecho ei.
“Kon por ta ku mester papia ku un Komishon di Kamer asina tokante tres isla chikí – kaminda no tin ni 30 mil hende ta biba? Ta strabagante”, segun Van Zutphen. Ta literalmente inhumano i desgarador pero tambe konmovedor kuantu afan hende tin pa bai dilanti.
Parlamento nobo, mésun promesa polítiko
Na mart hopi partido polítiko na Den Haag a drenta elekshon ku e idea ku e trato di pobresa na Saba , Sint Eustatius i Boneiru ta e promé kos ku mester sosodé. Diferente partido ta rekonosé tambe ku ta dura muchu largu.
Ombudsman ta mustra e parlamentarionan ku un otro promesa importante tampoko no ta kumpli kuné: solamente den e munisipionan karibense e Lei di Trato Igual no ta na vigor pasobra simplemente nunka no a introdusié.
Pobresa tambe ta: no tin akohida di mucha, bai skol ku un atraso di idioma, ku bo mayornan no tin niun tiki tempu pa bo pasobra nan tin tres trabou i ainda no por sali ku e sèn ei. Òf ku no tin transporte públiko, ku no por bai akohida pafó di skol”, Van Zutphen ta enumerá.
E ta kaba ku polítika di Den Haag masha pisá: “Tin asina tantu ko’i kèns ta usa djis pa no hasi loke mester sosodé. Ku si e mínimo sosial subi, ku preisnan lo subi. Promé kos ku mester hasi ta sigui bo kurason. Bai ku tur e motibunan gañadó ku tin!”


text:
WILLEMSTAD,—-Nada pero nada nobo no a bin dilanti durante di e reunion ku a tuma lugá ayera na kantor di MEO. E personanan ku a bai e reunion a sali mes un fadá ku nan tabata promé ku nan a drenta e reunion.
T’asina ku normalmente e plan tabata pa minister presidente Gilmar Pisas, tambe lo ta presente durante di e reunion. Esei ta loke ku práktikamente tur e personanan ku ta representá e sektor farandulero a spera. Pero na nan yegada nan a mira ku minister presidente no tabata presente.
Asta algun di nan a kere ku e ta presentá un tiki mas lat, pero esaki a resultá di no ta e kaso. Esei tabata e promé desepshon ku e personanan a haña riba e dia di ayera.
Esnan ku si tabata presente di parti gobièrnu na e reunion aki, tabata señor Lesley Fer di ‘Krísis Tim’i Ronny Cornelis di MEO.
Vigilante Farándula a komprendé ku e reunion a laga un smak hopi amargo atras, serka esnan ku tabata presente, paso nada nobo no a bin dilanti. Tur kos a keda den mesun posishon ku esakinan tabata.
En kambio wikènt tras di lomba farándula a habri na Hulanda, anto zetá. Manera ku e kosnan ta mustrando aki i ku e reunion ku a tuma lugá ayera, e lus ta mustra mas pagá ku esaki ta mustra sendé.
Músikonan sigur mester kuminsá na pensa riba otro alternativanan. Paso mirando kon e kosnan ta aktualmente, sigur farándula lokal lo bai keda mará na 100 persona pa evento i esaki sigur no ta generá manera ku e músikonan a kustumá kuné.


text:
Atracoteam a detene 4 persona, 3 pa atraco y 1 pa droga, droga y arma di candela confisca.
Awe madruga Atracoteam tabata tin entrada hudicial na 3 diferente cas, Boroncana, Madiki Kavel y Tamarijn. A detene dos homber di inicialnan R.G. St.J. Di 22 aña, J.K.F. di 27 aña y e dama C.N.R.L. di 41 aña. Tur 3 Rubiano. Na e cas na Tamarijn a bin confisca un arma di candela y droga. E tres sospechosonan ta wordo sospecha di tin di haber cu un atraco cometi ariba un señora dia 27 juni 2020 dilanti Fermins Bar.


text:
IPod
iPod ta un liña di media player portabel i multi-purpose pocket computers diseña i propagandá pa Apple Inc.. E promé liña a sali riba 32 di òktober 2001, mas o menos 8 luna i mei despues ku a saka e vershon di Macintosh di iTunes. E vershon mas resien di e diseño nobo di iPod a keda anunsiá riba 12 di sèptèmber 2012. Aktualmente ta eksisti tres vershon di e iPod: e ultra-kompakto iPod Shuffle, e kompakto iPod Nano i e touchscreen iPod Touch.
Manera otro tokadó di musika digital, e iPod por fungi komo un aparato di warda data èksterno. Kapasidat di memoria interno ta varia di modèl, kuminsando for di 2 GB pa e iPod Shuffle i 160 GB pa iPod Classic.
E programa iTunes di Apple (òf software alternativo) por wòrdu uzá pa move musika, potrèt, vidio, wega, informashon di kontakto, konfigurashonan di e-mail, bookmarks di e web browser i kalendarionan pa aparatonan ku ta sostene esakinan pa medio di kòmpiuternan ku ta utilisá e sistema operativo Macintosh of Miscrosoft Windows.
Promé ku e anunsio di iOS5, e marka di iPod tabata wòrdu uzá pa e media player ku tabata inkluí den e iPhone i iPad, un kombinashon di e app di Musiká i Vidio. Kuminsando ku iOS 5, a introdusí app separá bou di e nòmbernan "Music" i "Videos". Aunke ambos e iPhone i iPad tin kapasidat pa sirbi e proposito di media player meskos ku e iPod, kada liña di aparato ta keda tratá separá. Mas o menos medio 2010 e benta di iPhone a surpasá esun di e iPod.


text:
Mas y mas ta sali na cla den propio seno di partido y Gobierno di MEP, cu Prome Minister Evelyn Wever Croes a tuma un decision sin consulta cu mucho hende y sin premira consecuencianan cu esaki lo tin pa hopi hende di su propio partido.
Plannan pa regla cosnan prome cu Gabinete Wever Croes regla nan asuntonan, a cay na awa pa motibo cu e lider di MEP, baha Gobierno siman pasa, tabata e mihor momento pa mira si su partido lo por saca beneficio di esaki, mientras cu e unico resultado di e decision aki, ta cu MEP a caba cu partido POR definitivamente.
AWEMainta a publica na varios ocasion cu Minister Chris Romero lo a dicidi di bandona politica y tabata trahando riba su retiro caminda e lo a bay ocupa e puesto di Director di San Nicolas Ports Authority NV, cual entidad tabata den proceso pa wordo oficialisa pa Parlamento.
Sinembargo awor cu Evelyn a dicidi di desvolve Parlamento y manda su Gobierno cas e plan di Minister Romero a bay perdi y e unico opcion cu a keda awor, ta di bolbe subi lista di partido MEP pa mira kico lo pasa y con su futuro lo bira despues di luna di juni benidero.
Esaki ta conta pa mas candidato, kendenan inicialmente lo mester a bandona politica y haya un nombramento den un posicion sea den Gobierno of den un compania estatal, pero cu awor tambe a bay perdi.
Un di nan tambe cu AWEMainta a publica, ta Ady Thijssen kende tabata Presidente di Parlamento, pero kende tambe awor tin cu carga cu e consecuencia di e decision drastico aki, caminda mesora despues cu Gobierno a cay, a declara den prensa cu e lo participa na su di cinco proceso electoral.
Si en realidad Romero dicidi cu e lo subi lista bek, esaki lo crea un problema pa lider di MEP, kende segun informacion for di e propio seno di partido, ta mustra cu e puesto number tres cu Romero tabatin ultimo eleccion, ta destina pa Dangui Oduber loke lo nifica cu si Romero kier bay riba lista, e tin cu keda contento c’un puesto mas abou riba e lista.
En realidad tin cu mustra cu e lucha den seno di partido MEP n’e momentonan aki, ta pa mira kendenan lo haya un lugar den e prome 10 candidatonan, mirando cu e situacion cu Gobierno di MEP a crea pa henter e pais cu mal maneho den ultimo tres aña y mey, lo bay pone cu e partido lo perde algun asiento y cu e lo bira un lucha, kende lo logra di bin na remarca pa drenta den Parlamento si e partido no ta den e proximo Gobierno.
Lider di MEP mes a crea un situacion hopi bruha pa su partido, ya cu a spera cu eleccion lo ta ten a luna di september y awor di repente den un periodo cortico di tres luna, e tres partidonan cu tabata forma parti di Gobierno, cu tabata completamente envolvi den gobernacion di e pais, awor ta bin haya nan mes ta adapta completamente pa awor numa inicia cu preparacionnan pa hinca un campaña den otro pa trata di convence un pueblo cu a sufri hopi pa cantidad di medida y caminda ainda tin mas medida na caminda cu Gobierno di MEP a aproba.


text:
ORANJESTAD, Aruba: Clientenan di Digicel Aruba lo tin un experiencia nobo den comunicacion y esaki pa cortesia di Digicel. E compania di comunicacion y proveedor di entretenimento lo habri su portanan diasabra dia 14 di October na e localidad nobo ‘The Experience Store’ na Tanki Leendert.
E localidad ta cerca di e rotonde di Tanki Leendert, cual tienda tin 5 empleado bon entrena y prepara pa facilita e rekisitonan di e clientenan di Digicel. ‘The Experience Store’di Digicel ta bini cu un concepto di diseñonan completamente nobo y moderno p’e marca di e outlet.
CEO di Digicel Aruba, Wanda Broeksema a bisa “Nos ta orguyoso p’e prome tienda di Digicel cu ta implementando nos diseño nobo. Nos ta introduci Smart Serve den nos tienda ‘The Experience Store’ cu ta diseña cu aplicacionnan digital inteligente pa maneha lista di espera y un sistema moderno di maneho di cliente. Esaki ta nifica cu lo reduci e tempo di warda, brindando flexibilidad den e experiencia di compra y lo subi e calidad di servicio cu ta ofrece. Adicionalmente, tambe e lo provee nos cu inteligencia di rekisitonan di cliente, tempo di servicio y presentacion di agente pa asina nos por monitor y mehora procesonan”, di acuerdo cu Wanda Broeksema.
Bin y celebra e apertura di e tienda ‘The Experience Store’ di Digicel riba diasabra 14 di October desde 10:00am te cu 12:00pm. Riba e dia aki lo tin special riba e celularnan modelo Samsung J2 y Samsung S8. E plan di Postpaid pa Samsung S8 su prijs original ta Awg. 609.00, pero e dia aki e lo ta Awg. 379.00. E prijs special aki lo tin un contract pa 2 aña y e celular aki tin un
“plan grandi” di 12GB, WhatsApp ilimita, d’Music subscription, rollover, yamadanan ilimita:yamada local pa ABC + yamada p’e 15 destinacion. Aruba, Curaçao, Bonaire, Canada, China, Colombia, Dominican Republic, India, Netherlands, Puerto Rico, St. Maarten, Trinidad & Tobago, United Kingdom, USA, Venezuela. Pa solamente Afl. 230 p/luna. Termino y condicionnan ta aplicabel. Postpaid di Samsung S7 Edge su prijs original ta Awg. 479.00, pero pe dia aki e lo ta Awg. 249.00 cu e “plan grandi”. E plan di celular prepaid pa un Samsung Galaxy J2 su prijs tabata Awg. 275.00, pero awo e lo ta Awg. 249.00. Clientenan lo ricibi un QPB pa 30 dia di Data + yamada gratis. E plan di Hybrid p’e Samsung Galaxy J2 tabata costa Awg. 275.00 y e dia aki e lo ta gratis cu un contract di 1 aña.E Hybrid plan aki ta inclui 3GB, Awg. 20.00 credit gratis y Social Media Ilimita. Pa solamente Awg. 75.00 p/luna. Termino y condicionnan ta aplicabel.
E dia aki lo tin snacks, regalo y cos di bebe pa tur esunnan cu bishita e tienda. E prome 50 persona durante e 2 oranan aki lo ricibi snacks y cos di bebe gratis. Tur cliente cu yega na e localidad di Digicel lo ricibi un tas di Digicel. Easy B di e emisora Massive FM lo percura pa un ambiente unico den e tienda durante e actividad.
‘The Experience Store’ di Digicel lo ta habri di dialuna pa diasabra for di 9:00am– 6:00pm.


text:
“Otro luna Augustus lo bira exactamente 1 aña caba cu Aruba ta haye confronta cu e problema cu rijbewijs. No tin rijbewijs roos ni pa esnan cu mester renoba, ni tampoco pa esnan cu ta pasa nan examen!
Aña pasa na momento cu e problematica a surgi, mesora nos fraccion a aserca e Minister en cuestion pa puntra kiko tabata pasando. E contesta cu nos a ricibi di e mandatario tabata cu e contracto cu e proveedor na Hulanda a termina y cu lo opta pa laga traha e rijbewijs localmente. Nos fraccion no tin nada encontra cu e intencion di laga traha e rijbewijs na Aruba mes. Nos tambe ta mira cierto beneficio den esaki, por ehempel cu enbez di warda 3 siman lo por haña e rijbewijs den un tempo mas corto. Loke nos a cuestiona e tempo ey tabata e forma con tur cos a bai. Con por ta posibel cu ta laga un contracto termina, sin cu tin un plan concreto pa garantisa e continuacion di servicio di otorgamento di rijbewijs (roos)?
Cada biaha cu nos fraccion a puntra of cuestiona Gobierno cu a tarda demaciado pa bini cu un solucion concreto riba e problematica di rijbewijs, nos tabata ricibi un avalancha di excusa y promesa cu “Pronto” lo tin un solucion definitivo. “Pronto” a bira practicamente 1 aña! Esaki ta un hecho totalmente inacceptabel pa un Pais cu ta promociona su mes como un supuesto “Trendsetter” den Caribe. E tema di rijbewijs tambe a keda ampliamente discuti durante e tratamento di tanto Presupuesto 2014 como esun di 2015. Nunca nos fraccion a ricibi un contesta cu tabata realmente satisfactorio. A lo largo di e problematica e titular di Husticia a implementa un solucion “Temporario”, esta e rijbewijs blanco. Un solucion “Temporario” cu a dura mas cu 6 luna! Un hecho cu na final a causa mas problema y disgusto cu un alivio, pa motibo cu no tabata trata di un rijbewijs cu por a wordo usa den exterior.
E problematica di rijbewijs ta laga nos cu un incognita grandi atras: “Si pa un asunto manera otorgamento di rijbewijs mes, Aruba mester a pasa den tanto “Tramalan”, ta con lo bai para e ora cu e problema of retonan mas serio cu nos Pais mester bai enfrenta?” A yega ora pa e titular di Husticia bin pa dilanti y splica Pueblo kiko a pasa y ki dia lo tin solucion concreto pa cu e asunto di rijbewijs. Ta hopi te cuidadanonan cu a haya nan mes perhudica den exterior pa motibo cu e diferente car-rentals no ta accepta e rijbewijs blanco temporario. Y un respuesta politico no ta necesario mas. Manera cu mi a elabora prome, nos a debati ampliamente den Staten riba e tema. Nos fraccion ta spera cu e mandatario compronde cu e tin un deber directo awor cu Pueblo, no cu Staten mas. Esnan cu a pasa den mal rato pa motibo di su decision “Temporario” y e retraso increibel den e problematica, merece un splicasion di su parti.
Nos fraccion ta spera por ultimo, di mira mas empeño di parti Gobierno.


text:
ORANJESTAD – Siman pasa mundo a celebra e di 6 aniverasio di e metanan di desaroyo sostenibel “Sustainable Development Goals” (SDGs). Minister di Enseñansa y Deporte Endy Croes ta felicita e comision di SDGs di Aruba cu lansamento di nan campaña di conscientisacion.
SDGs ta encera un total di 17 meta stipula como guia pa yega na e nivel di prosperidad y paz mundial. E metanan aki ta consisti di 5 pilar: E Ser Humano, Planeta, Prosperidad, Paz y Colaboracion. Pues SDGs ta forma un compas y ta duna direccion pa por yega na un comunidad y un Pais mas resiliente. E meta number 4 di SDG ta para pa enseñansa inclusivo y di calidad pa un y tur.
Minister Croes a splica cu pa e maneho di Ministerio di Enseñansa, lo haci uzo di SDG 4 como e compass cu lo dirigi su maneho pa yega na solucionnan y mehoracion den enseñansa di nos pais.
“Enseñansa ta un di e motornan mas poderoso cu ta comproba cu ta garantisa desaroyo y sostenibilidad. Mi kier pa nos corda y mantene SDG 4 como e compas di awo pa dilanti”, Minister Croes a enfatisa.
Pa conclui, Minister Croes a bisa cu e lo percura pa trece tur stakeholder na mesa pa traha hunto y pa hunto wak den mesun direccion pa finalmente por logra e metanan stipula.


text:
WILLEMSTAD – E hòspital kurasoleño Sehos tin un debe di sigur 127 mion florin i téknikamente ta fayit. Entretantu a konstruí un hòspital nobo ku komo fundashon nobo mester bira blachi kuminsá di nobo. Kiko esaki ke men pa Sehos si nan no ta funshoná mas komo hòspital?
Iglesia katóliko a lanta Fundashon Sehos na 1855. Awor, 164 aña despues, ainda esaki ta e hòspital di mas grandi di Kòrsou. E hòspital nobo, ku lo bai yama Curaçao Medical Centre, mester habri e aña aki mes, pero pareu ku esaki e problemanan di Sehos ta oumentando, espesialmente pa falta di sèn. E pregunta ta ken na final lo paga e debenan.
‘Gobièrnu no ta manehá hòspital’
“Gobièrnu sigur ku nò”, Clifton Walle, bosero rònt di e transishon i e Hòspital Nobo Otrobanda (HNO), ta bisa. “E hòspital no ta di nan. Nunka gobièrnu no a manehá un hòspital.” Sí gobièrnu tin e responsabilidat pa ‘tuma medidanan pa promové salubridat públiko’, asina Artikulo 25 ta bisa.
Esaki ta enserá ku e kuido mester ta disponibel pa e siudadano. Esaki por nifiká tambe ku ta manda e siudadano afó pa mira dòkter”, Walle ta splika. “Kontal ku e siudadano por disponé di kuido.”
‘Fundashon Sehos lo a eksplotá e hòspital nobo’
Den e ‘Memorandum of Understanding’ (MoU) entre Sehos i gobièrnu a palabrá ku ‘Sehos na fin di e temporada di transishon lo fungi komo e entidat di eksplotashon’: ke men Fundashon Sehos lo a pasa pa e hòspital nobo. Despues a disidí di lanta un entidat nobo pa e hòspital nobo. Esaki ta HNO, un fundashon ku gobièrnu a lanta ‘di un distansha’.
Elvis Thodé, direktor finansiero di Sehos ta bisa ku gobièrnu aña pasá a disidí di no kumpli ku e punto aki di e MoU. “Ku esaki a kita e posibilidat di paga debe poko poko via e e eksplotashon di hòspital Sehos (den HNO).”
Thode ta bisa ku un gran parti di e debe mester amortisá ku kanselashon di e debe na gobièrnu; ku benta di aparato; material i otro kos ku e hòspital nobo mester di dje. “Segun nos kuenta esaki ta sufisiente”, Thode ta bisa.
Tambe tin un plan di destinashon pa e propiedat inmóbil di Fundashon Sehos. “Despues di restorashon e edifisio por sirbi komo hotèl di kuido, Boutique Hotel, kas di biba, hóreka i ofisina.” Pa e plannan aki mester di 50 pa 60 mion sí, pero Thodé ta mira esaki positivamente: “Mas desaroyo i empleo na Otrobanda en bes di edifisio dekaí. E eskoho aki no ta parse mi difísil.”
Gobièrnu i direktiva di Sehos ta den deliberashon tokante di debe. Si na final Sehos bai fayit tòg, lo mira si tin un hende solidariamente responsabel i si tin kuestion di málmaneho. Si esaki ta e kaso, por pone un hende responsabel pa e pèrdida.


text:
DESAROYO CONTINUO & DIGITAL
Recientemente a termina e curso "Desaroyo Continuo & Digital pa Adulto Mayor (60+)", cual tawatin un duracion di 3 luna y un total di 28 participante.
Esaki tawata un iniciativa di Fundacion Movemento Ta Bida den e Proyecto Hunto Grandi Grandi Hunto bao auspicio di Cede Aruba.
E partner cu a contribui grandemente ta nos compania nacional Setar. Setar a ofrece lokalidad, docente y materialnan di instruccion.
Aparte di instruccion, con pa traha cu un "smartphone" a haya lesnan con pa: * Haci y ricibi yamada * Agrega contacto * Manda SMS * Saka y waak potret * Instala apps (aplicacionnan) * Aplicacion pa Facebook/You tube/Wega/email/Holoshi/Calender * Beneficionan di uso di un smartphone * Kico ta Whatsapp * Kico ta Facebook * Video chat apps (Whatsapp/Messenger/Zoom/Google meet * Google acc. * y asina por sigui
Tambe a toca e tema di Cybersecurity, cual ta sumamente valioso pa sa y tene BON cuenta cu ne.
Setar a trese tambe nan app tan conosi Pay.aw
Durante e tempo dificil di Covid 19, diferente compania/instancia/negoshi a exigi pa pagonan tuma lugar"online". Pa e motibo aki diferente banconan a haci presentacion na e cursistanan, con pa haci pagonan "online".
AZV tambe a duna su contribuccion con pa instala nan app.
Presencia di WEB no por a falta, y a duna un splicacion amplio riba percela, con pa lesa y compronde e cobransa y a splica e beneficionan pakiko paga "online".
SuperFood a duna un splicashon con pa haci COMPRA online den comodidad di bo cas y mayan bo pedido lo wordo entraga.
Na final, despues di un speech elocuente di Sr Rudy Leysner, a bay over na gradici Setar pa su gran aporte, na Sra Kimberly Boekhoudt pa su pasenshi y manera ehemplar pa guia, instrui y facilita tur cursista durante e 3 (tres) ultimo lunanan, den un periodo basta dificil.
A presenta Sra Kimberly un bunita recuerdo como muestra di nos aprecio. Por ultimo Sra Rosa Leon, Lider di e Projecto Hunto Grandi Grandi Hunto y Sra Kimberly Boekhoudt a haci entrega di certificado na cada participante.
Dia 4 ultimo e curso a jega na su fin y awor lo sigui cu e sigiente fase, caminda esnan cu a sigui e curso, lo bay traspasa informacion cu nan a haya, na lo demas gruponan/miembronan cu ta forma parti di FMTB y tambe Grupo Nucleo y despues na henter e poblacion di 60+ di Aruba.
KEDA PENDIENTE........ TIN COSNAN GRANDI NA CAMINDA PA NOS ADULTONAN MAYOR


text:
KRALENDIJK – Den e simannan tras di lomba e sindikatonan AFBW i FEDEBON a konfrontá diferente kaso kaminda ta retirá trahadónan for di trabou. Un banda e retiro aki ta basá riba petishon di e dunadó di trabou pa disolvé kontrakto laboral. Den e kasonan aki AFBW, FEDEBON huntu ku USIBO i tambe riba konseho di e konsehero hurídiko a logra pa yega na akuerdonan mutuo di terminashon di trabou kaminda a paga e trahadó un kompensashon hustu pa su añanan di servisio. Por menshoná ku en todo kaso a logra paga mas ku e sesantia ku legalmente e trahadó tin derecho riba dje. Ku esaki a bolbe keda demonstrá e importansia pa e trahadó ta miembro di un sindikato. Ku esei semper e trahadó por konta riba sosten i asistensia di su sindikato pa asina logra lo mihó pe den kualkier situashon na su boka di trabou. Un pabien ta na su lugá pa AFBW, FEDEBON i USIBO pa e forma kon nan a sali na defensa di e trahadónan menshoná.
Na BOPEC tabatin un kaso di retiro inmediato di un trahadó ku a laborá 38 aña na e kompania. E motibunan pa a retirá e trahadó tabatin di haber ku e posishon fuerte ku e trahadó aki, siendo un shopsteward di FEDEBON a tuma den henter e situashon di BOPEC ku manera ta konosí ta den un situashon ya pa mas ku 2 aña kaba di inseguridat. USIBO i FEDEBON a duna e trahadó asistensia hurídiko i a bai un huisio sumario pa destrui e desishon di retiro inmediato i pone e trahadó bèk na trabou den su funshon i sigui paga esaki te ora yega na un terminashon legal. Korte a duna sentensia djabièrnè ultimo i a destruí e retiro i ordená BOPEC pa pone e trahadó inmediatamente den su funshon bèk i sigui pagé su salario for di 20 di yüli(dia ku a retiré den un forma inmediato). I pa kada dia ku BOPEC nenga di kumpli lo mester paga un multa di USD.200 pa dia o parti di dia te ku un máksimo di USd.10.000.
Ora nos a kere ku BOPEC lo kumpli ku e veredikto di korte komo un bon dunadó di trabou, e trahadó a risibi un informashon ku e no mester presentá na trabou ya ku BOPEC a entregá un petishon na korte pa awor disolvé e kontrakto di trabou. Ku esaki BOPEC a demonstrá di ta inhumano i asosial. Miéntras nan ta kulpa Estados Unidos di ta inhumano, ilegal i a-sosial nan ta praktiká e mesun maneho di kapitalismo salvaje’. Pues kueste loke kueste mester retirá e trahadó pa asina demonstrá poder i alabes intimidá i menasá sobrá trahadónan di BOPEC. USIBO kier hasi un yamada na tur trahadó di BOPEC, esta labor i staf pa para duru i uní pasobra nos lucha huntu pa tene BOPEC habrí ta totalmente hustifiká i legítimo. I si nos para huntu nos lo kanta viktoria na final. Dikon nos ta hasi e yamada aki. Esaki ta pasobra ya BOPEC su gerensia a anunsiá ki direkshon nan kier bai ku tur trahadó di BOPEC. Aki tambe un palabra di felisitashon na FEDEBON, USIBO i nan hurista mr. Hose Figaroa pa e forma fuerte i dokumentá ku nan a defendé e trahadó den e Huisio Sumario. I ku e mesun determinashon nos lo duna asistensia na e shopsteward ora su kaso di disolvé su kontrakt di trabou presentá den Korte. I aki tambe nos ta konvensí ku Hustisia lo triunfá riba mala fe


text:
Ora un persona ta dal of haci daño fisico intencional na un mucha, esaki ta wordo considera como abuso fisico. Ora un persona ta keda sin duna un mucha locual ta su necesidad basico di bida manera: Cuminda, un dak p’e biba, scol, structura den su desaroyo, educacion of recreacion tambe ta un forma di abuso di mucha.
Abuso fisico por sosode den forma leve, pero tambe extremo, nos ta duna algun ehempel di actonan di abuso fisico di mucha: Bati un mucha: Kima un mucha, cu awa cayente, sigaria etc.: Sofoca of choca un mucha: Sacudi, tira, dal of morde na su curpa: Purba hoga of wanta bou di awa: Duna un mucha veneno cu ta afecta su salud: Kishiki den forma extremo y sin su permiso: Kinipi, pas’e un wanta of lag’e cay pa malo: Tur otro forma cu ta haci daño na su curpa: Retene un mucha di por drumi bon, come bon of haya su medicamento tambe ta conta como abuso di mucha.
Con pa señala abuso fisico di mucha?
Ora un mucha ta wordo abusa fisicamente por reconoce esaki na cierto señal. E señalnan por ta varios y ta diferencia pa cada mucha y su situacion specifico. E ta importante pa semper tene cuenta cu tin e posibilidad cu e señalnan aki no semper ta duna indicacion cu tin abuso fisico di mucha andando y cu esakinan por a wordo causa dor di otro motibonan. P’e motibo semper mester keda alerto y no keda keto pa busca ayudo of conseho di nos profesionalnan. Paso cu e accion corecto bo por salba un bida.
Señalnan di abuso fisico:
E mucha ta expresa y ta papia cu un adulto ta abusa di dje: Pleki blau na wowo, cara of curpa cu no tin splicacion aceptabel: Weso di curpa kibra, marcanan di djiente (mordi) of kemadura riba curpa: Cambio diripiente den comportacion di un mucha: Comportacion hopi bruto, agresivo of hopi negativo: Comportacion demasiado keto y tin hopi dificultad pa cera amistad.
E mucha ta protesta, yora y sclama ora cu e mester bay cierto lugar p.e.: su cas, scol, creche, of na un otro luga of cas cu e abuso ta tuma lugar: E mucha ta mustra di tin hopi miedo pa un persona specifico: E mucha ta hopi alerto y ta ansha mescos cu algo malo ta bay pasa cu ne: E mucha ta reacciona cu miedo ora bo mishi cu ne: E mucha ta bisti paña inadecua pa tapa e marcanan riba su curpa p.e.; manga largo, carson largo ora ta haci calor: E mucha ta mustra mal cuida y ta semper cansa: E mucha ta keda te lat riba caya y ta parce bandona: E famia ta hopi isola y no ta permiti e muchanan pa tin contactonan cu otronan.
Ora bo ta sospecha abuso di menor tuma contacto cu Bureau Sostenemi na 588-1010 pa conseho y ayudo. Si bo ta den un situacion di emergencia y bo ta sinti cu bida ta na peliger yama Polis na 100. Actua mesora, no keda keto!
Pa haya sa mas tocante abuso di menor bishita nos website www.scparuba.com. “E bienestar y siguridad di nos muchanan ta e responsabilidad di nos tur” – Sociaal Crisis Plan


text:
A organisa seminario hunto cu PWC y University of South Carolina
ORANJESTAD, Aruba: Un par di luna pasa Fundacion Lotto pa Deporte a organisa diferente sesion di Leadership hunto cu Price Waterhouse Coopers y Universidad di South Carolina. A cuminsa cu e “Situational Leadership”, “Challenge Leadership”, “Authentic & Emotional Leadership” y awo e seminario “How to build a sport community”. Profesor dr. Bob Heere tabata e orador principal durante e seminario aki. E ta un experto riba tereno di ‘sport management’.
Esaki tabata e di 5 seminario cu PWC ta organisa y falta 1 mas, cu un biaha mas FLpD lo participa hunto cu diferente instancia di deporte, esta e “Master class Leadership” y lo ta dia 2 di November proximo.
Mr. Di-Stefano Wernet RA, Presidente di Fundacion Lotto pa Deporte a splica cu Bob Heere ta traha na Universidad di South Carolina. E seminario tabata un exito, participantenan a ricibi informacionnan vital con pa crea un comunidad di deporte y ki aspectonan mester tene cuenta cun’e. Presidente di e fundacion tabata contento cu e seminario, pasobra e tabata uno exito. No tur hende a haci uzo di e oportunidad aki pa participa y esaki Di-Stefano Wernet a haya ta un lastima.
Director di PWC Aruba, Ruben Goedhoop, a indica cu algun luna pasa nan a drenta den un partnership cu FLpD, Universidad di South Carolina y Nyenrode Business University, unda cu nan a ofrece un programa di leadership p’e comunidad di deporte na Aruba. E proyecto aki PWC ta balora hopi, pa motibo cu directamente ta inverti den comunidad. No ta mira hopi un organisacion manera Lotto cu ta inverti no solamente den infrastructura pero tambe den contenido, den motivacion, den inspiracion pa hendenan. Na final di dia hendenan ta determina hopi con na final di dia e deportistanan ta funciona riba veld, asina Ruben Goedhoop a indica.
Stichting Sportsubsidie Aruba tambe tabata presente na e seminario aki y Josephina Maduro a indica cu e seminario aki y e otronan tambe ta hopi importante y interesante. E deseo ta pa si por haci esaki p’e federacionnan, unda cu e directivanan di e federacionnan por bin tende e puntonan cu Sportsubsidie ta boga. Loke nan ta boga p’e ta e desaroyo di deporte y pa cuminsa na chikito. Pero tambe cu biahamento no ta importante, pero ta importante pa tin curso pa uno desaroya su directiva, coachnan.
Engelbrecht Global Consulting tabata presente na e seminario di “How to build a sport community”, unda cu e director Gregory Engelbrecht a haya esaki uno hopi interesante. E temanan trata ta yuda un organisacion cu kier traha cu deporte, cu kier haci’e parti di un funcion social tambe na un pais, esaki tabata puntonan cu mester tin di dje. E orador a comparti su experiencianan na Merca, Hulanda, New Zeeland y diferente caminda cu el a traha, unda el a splica riba e bond den e comunidad y un deporte.
Profesor Bob Heere di Universidad di South Carolina tabata e orador di e seminario y el a papia riba diferente topico. E interactuacion entre e orador y participantenan a bay bon. E presentacion di e orador tabata riba nivel academico y el a papia riba diferente puntonan cu tin di haber cu comunidad y deporte. Durante e seminario e participantenan a haci hopi pregunta y esaki a pone cu tabatin hopi discusion riba e topiconan. A papia riba e lidernan mes y kico nan por haci pa crea e elementonan crucial p’e comunidad.
Fundacion Lotto pa Deporte a gradici tur esunnan cu tabata presente y tambe Minister di Deporte pa su aportacion y sosten pa cu e proyecto aki. Fundacion Lotto pa Deporte ta contento cu e yudansa di Price Waterhouse Cooper, pasobra nan a yuda bon cu e proyecto aki. Tambe a gradici Universidad di South Carolina p’e yudansa cu 2 profesor, kendenan a yuda y ta kere den liderazgo. “Leadership no ta solamente continuidad, pero e ta mira pa futuro y nos a pone fondo”, asina Di-Stefano a indica.


text:
Polis a atende cu nan pa nan comportacion infantil e irresponsable
Dialuna mainta a drenta informe di cu tin un auto Suzuki Swift coriendo hopi duro y irresponsable cu mucha chikito riba E.J.”Watty” Vos blvd., mesora a mobiliza patruyanan na e sitio. Na altura di Ponton a logra para e chauffeur y eynan polis a logra compronde cu mas bien aki lo ta trata di un problema di ex-pareha pa locual cu a sosode awe mainta. Polis a papia cu nan y splicanan pa nan comporta nan mes como adulto y atende e cosnan ey manera adulto!


text:
Analisis di Aruba durante Great Recession y den su tripel crisis actual - *Na 2007 mundo a despedi di SARS-CoV1 y a cay den Great Recession - *Na 2021 Aruba ta lucha cu SARS-CoV2 den crisis mundial di petroleo
All Stories
Falsificacion organisa di Coronapas na Europa otro reto pa autoridad - *E amor pa Covid-19 ta mas grandi cu e deseo pa come y biba trankil - *Rechaso di vacuna ta e porta principal pa drenta Cuido Intensivo y Santana
Prome Hefe di Redaccion di DIARIO Jenny Cratz
ORANJESTAD (AAN): E siman aki Post Aruba N.V. a emiti su prome stampia pa 2021 den formato di un souvenir vel.
ORANJESTAD(AAN): Bureau City Inspector (BCI) a tene un rueda di prensa Diahuebs mainta relaciona cu e reclamonan cu tin rond di e mal holor na dam di Moko.
ORANJESTAD (AAN): Despues di trabaonan di renobacion na edificio Bestuurskantoor,
ORANJESTAD (AAN): Diahuebs mainta, Aruba su representante na e certamen internacional Reina Hispanoamericana 2021, Jeanique de Palm, di 28 aña di edad a sali rumbo pa Bolivia pa representa Aruba.
ORANJESTAD (AAN): Informacion for di Den Haag ta indica cu Minister Plenipotenciario Guillfred Besaril tabata invitado di Katholieke Universiteit (KU) di Leuven pa
ORANJESTAD (AAN): Women’s Club of Aruba (WCA) ta un organizacion non profit y multifacetico cu ta dedica su mes na mehoramento di comunidad.
ORANJESTAD (AAN): Luna di October ta e luna cu nos ta para keto na conscientisacion na e malesa di cancer di pecho.


text:
Barranquilla2018News
Mikel ta hasi historia
Prome medaya pa Aruba na Barranquilla
Mikel Schreuders ta haci historia logrando un medaya di Plata pa Aruba den e Weganan Centro Americano y del Caribe Barranquilla 2018.
Cu su tempo marca di 49.17, Mikel Schreuders ta clasifica automaticamente cu tempo A pa e Weganan Panamericano Lima Peru 2019. Es mas Mikel ta bira e prome landado di Aruba cu ta gana un medaya pa e deporte landamento. Nunca antes un atleta di landamento a gana un medaya den e Weganan CAC. Cuater aña pasa na Veracruz, Allyson Ponson tabata asina serca pero ta finalisa na un di 4 lugar den e 100m estilo liber. Na banda di esaki, Mikel ta kibra e record nacional den 100m estilo liber.
E mainta na Barranquilla, Mikel ta landa 49.80 cual tabata e di 4 miho tempo, sinembargo anochi den e final, e hoben Arubano studiando na Merca ta remata duro den e ultimo meternan pa asina finalisa na un di dos lugar bon pa e medaya di Plata.
Mas cu claro e delegacion completo tabata super contento y orguyoso di e prestacion unico aki. E medaya aki ta uno cu Mikel a traha duro pe. Dos siman atras tambe e la logra medaya di Plata den e CCCAN 2018 teni na Aruba mes. Medaya di Oro na Barranquilla a bay pa e Dyllan Carter di Trinidad & Tobago.
Pabien Mikel. Aruba no por ta mas orguyoso dibo.


text:
DEN HAAG – Tòg lo no pèrsigui e tres polisnan ku a sali liber den e kaso di Mitch Henriquez. Asina Korte na Den Haag a disidí awe. E famianan di Henriquez a trata di fòrsa persekushon via e prosedura di e asina yamá Artikel 12. Lo pèrsigui dos polis si den e kaso.
Tambe a rechasá un petishon pa pèrsigui tur sinku polis den e kaso aki pa e echo ku nan a laga e víktima atras den un estado ku e no por a yuda su kurpa. E tabata for di su konosementu e ora ei.Tòg ‘no a sali na kla si e sinku polisnan pa malu no a hasi sufisiente pa yuda e persona arestá’, asina korte ta skibi den un deklarashon.
Ku Mitch tabata for di su konosementu, segun Josien van de Poll, wes di prensa di Korte di Den Haag, no ke men ku e tabata den peliger mortal. “E polisnan no a eksperensiá esaki asina. ” Ta te ora numa ku por a prueba ku e polisnan si tabata sa, kisas korte lo a pèrsigui.
Gerald Roethof, abogado di e famianan di Mitch Henriquez, ta pensa diferente tokante esaki. “Ora a interogá e polisnan nan tabata sospechoso. Loke sospechosonan ta hasi generalmente ta pinta e kaso mas bunita posibel. Polisnan tin un deber di kuido tambe. E ora ei bo por bisa: nos no tabata sa, pero nos punto di bista ta: nan mester a sa.”
Siguiente pasonan
Awor ta kasi imposibel pa pèrsiguí e tres polisnan. Sí ta posibel segun korte ku ta trata di kondukta reprochabel segun derecho disiplinario i por pone Estado responsabel pa esaki. Roethof ta añadí ku e famianan kisas mester bai Korte Oropeo pa Derecho Humano.
Richard Korver ku tambe ta yuda e famianan di Henriquez, den un deklarashon di prensa ta mustra ku Hulanda dos be kaba a haña reprocha despues ku personanan arestá a muri despues di violensia di polis. E polisnan sospechoso den e kaso Henriquez tabatin e oportunidat pa deliberá ku otro i esei so kaba ta violashon di derechi humano, Korver ta skibi.
Reakshonnan di famia
Korver ta laga sa ku e famia ta ‘hopi deskonsertá’ despues di e desishon di Korte pa no pèrsiguí e tres polisnan. Segun Roethof e desishon aki ta ‘e sla di mas duru for di dia ku Mitch Henriquez a fayesé pa e famianan.’
Na yüni di 2015 e arubano Mitch Henriquez a fayesé despues di un akto violente di polis. Di e sinku polisnan envolví den su aresto ta pèrsiguí dos. A posponé e kaso den korte pa mas despues.


text:
KRALENDIJK – Awe djarason 19 di febrüari alrededor di 07:50 di anochi un atrako a tuma lugá riba e kantor di number di Nos Strea na kaya Nikiboko Nort. Un tipo kara tapá i bou di menasa, a obligá e persona ku ta rekohé e tas ku plaka di benta di dia di e kantor di number pa duné tur plaka. Tabatin diferente testigu na e sitio ku a presensiá e atrako. Pues e tipo ku a komete e atrako aki tabatin e kantor di number i e persona ku ta rekohé e tas di plaka bon vigilá. Probablemente tabatin un vehíkulo kla pará ta warda e tipo aki pa hui bai for di e sitio. No ta konosí ahinda e kantidat di plaka ku a bai kuné. E kaso ta bou di investigashon.
FUENTE: LIVE FM.
NOTISIA KU BO POR KONFIA.


text:
Dump
-
Procesamento di sushi
Pa proteccion di salud publico, conservacion di medio ambiente y pa cumpli cu standardnan y mihor practicanan internacional, na 2018 Gobierno di Aruba a establece e obhetivo pa trece cambio na e forma cu ta procesa desperdicio pa uno sostenibel y sanitario.
-
Parkietenbos
Lo introduci un maneho di sushi efectivo, cu ta bay atende cu e dump di Parkietenbos, dumpnan ilegal y sushi rond Aruba. Lo bin cu campaña di conscientisacion pa haci nos ciudadanonan consciente, cu ta hunto nos mester tene Aruba limpi. Lo pone container di reciclahe (glas, papel, bleki) den tur bario y na tur scol y educa pueblo den un maneho mas responsabel di anda cu sushedad.


text:
Amsterdam Hulanda
Algun organisacion di derechonan humano y tambe algun civil a demanda Marechaussee cu ta traha na airport di Hulanda.
Esaki ta debi cu controlnan ta wordo haci ariba profiel etnico, esaki no unicamente ta tuma luga na airport pero na frontera tambe. Y esaki ta wordo considera como discriminacion segun nan.
Pero segun huesnan locual cu Marechaussee ta haciendo no ta incorecto.
Asina a wordo dicidi september 22 2021.
E controlnan ta lo siguiente.
Ta trata di controlnan door di e/un team special yama MTV(mobiel toezicht veiligheid). Esaki ta wordo eherce door di Marechaussee, cu ta un servicio militar na personanan cu ta drenta Hulanda for di otro pais den Europa mes. Por ehempel controlnan ariba nacionalidad, estadia y pa asina evita cu ta drenta ilegalmente Hulanda.
Marechaussee no solamente nan ta haci e controlnan aki na airport, pero tambe ta treinstations, ariba barconan y autonan cu ta crusa frontera di Belgica/Alemania pa drenta Hulanda.
Kiko ta profiel etnico?
Segun Amnesty International y dos ciudadano Marechaussee ta usando profiel etnico(etnische profileren). Esey ta significa cu polis den e caso aki Marechaussee ta controla un persona na su color di cuero y di unda e ta bin, y no tin ningun otro bon rason pa hustifica esaki. Esey ta wordo considera discriminacion.
Un voorbeeld ta e dos ciudadanonan di origen Congoleño(Congo), segun nan na varios ocasion nan ta wordo saca for di rij durante cu nan ta transita entre Eindhoven cu Brussel.
Polis na Hulanda mes a zorg pa promove e asina yama profiel etnico. Un ehempel tur aña e kehonan ta aumenta di hendenan cu ta haci denuncia contra polisnan, cu sin ningun motibo ta ristanan ariba caya door di nan color di cuero.
Esaki ta causa cu den hopi caso e hende ta perde confiansa total den e gobierno Hulandes.
Den caso di Toeslagenaffaire esaki tawata uno di e motibonan, o sea cu gobierno a usa e profiel etnico pa a acusa mayornan di fraude, mientras cu no tawata tin nada pasando.
Segun Marechaussee nan ta pone atencion ariba diferente “cos” ora nan saca of handpick un persona for di un rij. Un voorbeeld: pais di origen, con e persona ta drenta Hulanda, con e persona ta comporta, edad y nacionalidad(etniciteit).
Asina tambe nan ta tuma informacionnan verifica anteriormente. Pues ta chek e ruta cu e persona a tuma cu hopi biaha ta wordo usa pa drenta Hulanda ilegal.
Segun Hues esaki por, y no ta ningun discriminacion.
E ta pasa door cu Marechaussee ta usa diferente manera pa piki un persona for di un rij. Si Marechaussee solamente ta mira color di cuero esey si no mag. Te cu awor no tin ningun prueba cu esey ta e caso, segun Hues.
Mirando color di cuero, den combinacion di mas “cos” si mag.
Ta pasa cu segun Hues ta necesario mira e color di cuero pa algun control specifico, pasobra esaki lo yuda determina nacionalidad di un persona. Y e ultimo aki ta un parti importante di e controlnan aki.
Hues a mira tambe si lo por tin otro sorto di control. Manera randomly piki un persona for di un rij. Pero segun Hues esey no ta mucho handig, paso bo no sa tampoco si bo sacando e personanan corecto for di e rij.
Un otro opcion ta pa Marechaussee controla tur hende, pero esey tampoco ta handig segun Hues.
Y pa e motibonan aki e controlnan haci door di e team special yama MTV(Mobiel Toezicht Veiligheid) tin cu keda.


text:
E Tratado Derecho di Muchata un di e tratadonan di derecho humano.
E Tratado di Derecho di Mucha ta aplica directamente definicion di Declaracion Universal di Derecho Humano riba e mucha y ta añadi ”e mucha tin necesidad na proteccion y cuido special, incluyendo proteccion huridico, tanto prome como despues di nacemento”.
Esey kiermen cu e Tratado di Derecho di Mucha consecutivamente ta menciona algun derecho humano y libertadnan fundamental cu specificamente ta valido pa e mucha.
Ademas e Tratado di Derecho di Mucha ta duna un mucha, como grupo special y vulnerabel, ampliamente mas derecho; manera ‘proteccion y cuido special’.


text:
Diabierna 4 di mei 2018 a tuma lugar den Compleho Deportivo Guillermo P Trinidad e wega tan spera entre e dos lider nan di e Campeonato di Aruba su Futbol Division uno. FC Porto cu ta e actual lider riba e standing Division uno Grupo A contra di Brazil Jrs cu ta e lider grupo B. E dos equipo nan aki ta luchando pa wak cua lo promove pa Aruba su Division mas halto di Futbol pa e proximo Campeonato 2018-2019. Den e prome 45′ nan di wega ambos equipo a crea algun opotunidad dilanti gol pero no por a habri e marcador. Caminda cu nos mester bisa e equipo di Brazil Jrs tabata mas peligroso cu nan contricante. E prome parti di wega ta termina sin anotacion.
Den e di dos parti di wega nos mester bisa e equipo di FC Porto a bai hunga un wega mas defensivo y asina duna Brazil Jrs mas espacio pa crea mas peliger riba nan gol. Tabata na di 71′ di wega cu e hungador Clancy Calixte #11 riba su camiseta ta logra habri e marcador pa Brazil Jrs bai ariba 1-0. Na di 80′ di wega den un atake di e equipo di Brazil Jrs nan ta foulia e hungador Brian Dorothal #17 net na e rand di doelgebied pa refree pita infraccion y duna un tiro liber, aki nan Darwin Smarius # 12 ta cobra un fusil den e skina abow banda drechi di e keeper cu no por a haci nada pa asina amplia e ventaha na 2-0. Despues di aki nan wega a cuminsa sali for di man e refree mester a saca diferente kaarchi geel y tambe corra. Cu e wega aki tambe e equipo di Brazil Jrs tabata nan ultimo wega di e di dos round. Ambos equipo ta den playoff caba sperando algun wega mas pa asina haja sa ta ken nan lo bira nan contricante. Score Final Brazil Jrs vs FC Porto 2-0.


text:
ORANJESTAD, Aruba 27 di Maart: Durante un presentacion pa agentenan di viahe y prensa e Sales Manager di ACOYA sr. Henry Martijn a introduci e resort na e pueblo Arubano. ACOYA ta un resort tropical cu 145 acomodacion di luho (Studios, Suites y Villas)y ta cubri un area di mas cu 37000 meter cuadra. ACOYA ta e unico resort na Corsow cu tin un lago natural rondona pa e villas.
E bishitante di ACOYA lo por disfruta di un piscina unico den su estilo tipo “Infinity” rondona pa santo di lama, dos restaurant di calidad, un centro di buceo, un wellness center, internet gratis y hasta un area cu actividad pa mucha.
ACOYA tin un ubicacion central na 5 minut for di areanan commercial, luganan di entretenimento manera Mambo Beach, Cabana Beach, Wet & Wild y hopi otro mas.
E ekipo di maneho di ACOYA Hotel Suites & Villas ta forma pa sra. Valerie Trenidad como General Manager. Sra. Trenidad tin mas di 30 aña di experencia den mundo di hoteleria formando parti di entre otro Sonesta, Marriott y Superclubs Breezes. Sr. Ghatim Kabbara como Business Development Director.
Sr. Kabbara ta conoci pa su tremendo trabao como Director di Oficina di Turismo Corsow y amplio conocimento den e ramo turistico. Por ultimo sr. Henry Martijn como Sales Manager. Sr. Martijn tin mas cu 20 aña di experiencia den mundo di hoteleria formando parti di entre otro Plaza Hotel Curacao, Kontiki Beach Resort, Plaza Resort Bonaire y Tierra del Sol Aruba.
Pa mas informacion y/of reservacion por bishita www.acoyacuracao.com of por tuma contacto via number di telefon +59994613837


text:
ARUBA DOET 2021 a cuminsa
Oranjestad – Diabierna dia 28 di Mei 2021, CEDE Aruba conhuntamente cu Oranje Fonds, ta habri e dos dianan di Aruba Doet, e accion bolunario mas grandi di Aruba. E team di Aruba Doet ta sumamente contento cu, despues di postpone e evento di maart pa mei, awor si Aruba Ta “Doet”.
CEDE Aruba y Aruba Doet kier enfatisa cu trabou boluntario ta importante pa comunidad. E ta trese un satisfaccion pa e boluntario nan, mirando cu nan lo sinti nan aporta na algo cu lo yuda na nos organisacionann. Door di eherce trabou boluntario nos ta planta e valor nan aki den esun nan mas chikito den nos comunidad. Nan lo mira e ehempel di nan mayornan y nan tambe lo haya e gana pa haci algo bon pa nan sinti bon. Ta pesey mes e lema di Aruba Doet ta: “Haci bon, pasa bon”. Finalmente, Aruba Doet ta crea un conecion entre e boluntario y e organisacion. E idea ta pa e trabou boluntario bira algo continuo, na unda e sosten di boluntarionan ta continua despues di e accion.
E aña aki tin 167 projecto registra y un total di 2700 voluntario registra. Un dia prome cu e evento, ainda tabata falta 200 boluntario pa registra, pero hopi biaha mas hende ta yega sin registra. 75% di e projectonan ta trabow di mantencion, manera verf, drecha y limpiesa. 20% ta cai den e categoria di agricultura, manera traha un greenhouse y planta mata. 5% ta actividad social, cual ta mucho menos cu aña nan anterior en connecion cu Covid-19.
E proyectonan ta hopi diverso y akinan ta menciona algun ehempel. Un proyecto social di e studiante nan di Universidad, cual ta ensera un tayer pa hende grandi di Savaneta con pa atende y maneha cu electronica, uso di telefon cellular etc. Varios proyecto ta ensera construccion di differente ‘greenhouses’ y planta mata, entre otro proyectonan di Scol practico pa ofishi St. Cruz, Stichting Ban lanta y planta, ADRA Aruba, Movimiento te bida - Hunto grandi, grandi hunto, Brenchi's Cunucu, Filomena Colege MAVO y Stichting Ambiente Nobo. E organisacion di ‘Reach your Goal’ tin un programa pa cuida nos cuevanan hunto cu hobennan. Tambe tin un proyecto pa stimula recreacion cu kayak pa esnan visualmente incapacita y pa crea un zipline pa hende cu limitacion.
CEDE Aruba y Aruba Doet kier tuma un momento pa gradici tur e compania nan y participante cu ta duna aporte na Aruba Doet. Tin hopi negoshi cu tin Aruba Doet na pecho, y por medio di esaki ta contribui grandemente na e communidad di Aruba. Companianan cu ta duna articulo nan na hopi discuento of gratis! Esaki ta un tremendo colaboracion.
Por ultimo ta recorda cu Aruba Doet ta forma parti di un acion mas grandi ariba nivel di Reino, entre otro na Hulanda, Curacao, Bonairo, Sint Maarten, Statia y Saba. Nos ta hopi contento y agradecido cu nos por continua cu e programa den e temponan dificil aki y nos ta desea tur e participante nan hopi exito y placer cu nan projecto.
Masha masha DANKI!